072 Perus siniset ja ketkut exät\nPerjantai 22.2.2019 klo 15:01 - yrjöpoeka\nHesari teki galluppia ja siinä luvattiin persuille nousua. Siitäkös Halla-aho ja muutamat muut ilakoivat. Sain heti yhteydenottoja ja ilkkumista kirjoituksistani. Hesarin juttu ei muuta minun mielipdettäni eikä sitä, että vaalipäivänä numero laitetaan tutulle ehdokkaalle. Sille joka on jytkyjä rakennellut jo kaksi kertaa. Nykyiset persut eivät todellakaan nouse keskustan ohitse kannatuksessa muutoin kuin yhdessä sinisten kanssa. Sekin voi tehdä tiukkaa. Persuja toki kannatetaan, mutta vaalikopissa ja numerot edessä, ne tutut kasvot voittavat. Väitän edelleen, että puolueen kannattajista on vielä melkoinen osa normaalia väkeä. Niitä joille ulkomaalainen ei ole kammotus.\nLisäksi vaalikopissa helpottaa äänestämistä, kun näkee tutun nimen listalla. Sen turvallisen jota on jo useasti äänestetty. Juuri heitä jotka esiintyvät televisiossa hallituksen edustajina. Sinisiin epätoivoisella kaunalla suhtautuvat toimittajat tekevät kaikkensa, että näkisivät Timo Soinin kanveesissa. Siksi Soini on ehdolla vaaleissa. Halla-ahon kuppikunta tietää, että vaaleissa heillä on ehdokkaina hahmoja joita ei tunne kukaan. Sellaisella joukolla ei jytkyjä tule. Tämä jälleen tiedoksi ilkkujille. Halla-aho on ainoa tunnettu. Mutta häntä ei voi äänestää koko Suomessa. Vain EU-vaaleissa ja se on hänen pakotiensä uppoavasta laivasta.\nAnne Bernerin lähtöä odotettiin kuin kuuta nousevaa kepun kentällä. Ainoa syy toivojilla oli, että he pääsisivät pätkäministeriksi. Ministerinä ei ehtisi mitään toki alulle laittaa, mutta julkisuus olisi nyt monelle putoavalle mannaa. Ex-kansanedustaja Lauri Oinonen oli näistä näkyvin. Hänen oli pakko, koska hänellä ei ollut pääsyä eduskuntaryhmän ”tuuletuskokoukseen”. Hän kuvitteli julkisuuden avulla saavansa nimensä eturiviin. Tilanne oli yhtä säälittävä kuin oli aikoinaan ex-kansanedustaja Pentti Kettusen melkein varma liikenneministerin virka. Ainoa mikä hänelle on jäänyt on titteli. Ex-kansanedustaja. Ketkulle jäi ketkun osa.\nPakko on edelleen ihmetellä Bernerin puheita ja samoin pääministeri Sipilän. Muuttuvat tarinat kertovat melkoisesta ylimielisyydestä. Joku voisi syyttää heitä eduskunnassa suoraan valehtelusta. Sen jälkeen jokaisen olisi pakko kysyä totuuden perään. Toki oikeuskansleri voisi tutkia asiaa oman virkansa oikeutuksella. Minä pidän edelleen kestämättömänä Bernerin siirtymistä ruotsalaisen pankin johtokuntaan kesäkuussa. Hänellä on sellaista tietoa ja vaikutuskanavia ruotsalaisten yrittäessä epätoivon vimmalla myydä romu hävittäjiään suomalaisille. Meillä pitäisi olla laki joka estäisi tällaisen tilanteen syntymisen. Toki hallituksen sisältä ministereiden erityisavustajia on siirtynyt isojen sote-firmojen palkkalistoille. Eli kyseessä on maan tapa.\nTämä tapaus on uusi naula siihen keskustan arkkuun jolla siirrytään pitämään ”tuuletuskokouksia” kuuluisiin perunakellareihin. Siellä ei jaeta vaalivoittoja. Meluisimmat kellarit saattavat löytyä Sipilän omasta vaalipiiristä. Tukijat vielä mellastavat sosiaalisessa mediassa ja yrittävät puolustaa hyvää miestä. Kysytäänpä hyvän miehen perään seuraavassa puoluekokouksessa. Oulun vaalipiirissä on luultavasti siinä vaiheessa useita keskustan ex-kansanedustajia. Ex-puoluesihteeri Jarmo Korhonen voi sitten opastaa heitä miten perunakellareissa eletään ja touhutaan.\nSinne kannattaa piilottaa Bernerin saamat selvitykset oikeuskanslerilta. Oliko niitä vai ei ollut. Kas, siinäpä pulma!\nAvainsanat: hsgallup, perussuomalaistenkannatus, timosoiniehdollaeduskuntaan, anneberner, laurioinonen, keskustanperunakellari\n006 Ojasta allikkoon\nPerjantai 4.1.2019 klo 10:59 - yrjöpoeka\nNäin kuuluu vanha sanonta. Se pitää erityisen hyvin paikkansa Suomen tieverkoston tilasta käytävässä keskustelussa. Olen elänyt lapsuuteni pienessä kyläyhteisössä, jossa sijaitsi silloin TVHn tukikohta. Tukikohdassa oli kymmeniä työntekijöitä ja sen vastuualueena oli Suomussalmen kunnan pohjoispuoli. Käytännössä tukikohta vastasi kunnan toisesta puolikkaasta. Työpaikkaa tukikohdassa pidettiin ikuisena. Sitten vallan saivat yksityistämisen paiseen saaneet poliitikot. Yhteistä hyvää lähdettiin purkamaan ja yksityistämään. Kaikki sillä verukkeella, että valtiojohtoinen oli liian kallista.\nMitä olemme saaneet tilalle. Todella toimimattoman ja tehottoman järjestelmän alati muuttuvine kilpailutuksineen. Yksi urakoitsija ottaa pääurakan ja kilpailuttaa sitten työkohteita edelleen pienillä urakoitsijoilla. Lopulta ollaan tilanteessa, jossa urakoitsijaksi kelpaa kuka tahansa ajokortin omaava. Sen huomaa välittömästi työjäljen laadussa. Valtatie 5 (E63) on hyvä esimerkkikohde. Siellä missä vaihtuvat urakoitsijoiden työalueet on nähtävillä todella eritasoisia tienkunnostuksia. Se kenellä on pitkään toimineita urakoitsijoita ja autoilijoita, he tekevät laadukasta jälkeä. Useimmiten työn jälki on todella ala-arvoista. Polannetta riittää, koska urakoitsijoilla ei ole käytössään tiekarhuja, joilla polanteen saisi poistettua.\nValtiovalta pesee käsiään ja kertoo tänään ministeri Orpon suulla, että tiestöllä on korjausvelkaa miljardeja euroja. Peruskunnostusvelkaa kymmeniä miljardeja. Mistä se velka on tullut? Silloin kun teitten kunnossapidosta vastasi TVH/TVL ei ollut korjausvelkaa. Asia hoidettiin valtion bujetissa kausi kerrallaan. Yksityistämisen innossa unohdettiin juuri tämä asia tietoisesti. On päivänselvää, ettei yksityisellä taholla ole sellaisia rahoja tiestöjen ylläpitoon. Kyllä ne siellä rahastaa voivat, mutta siihen se sitten jääkin. Pidin tielaitoksen yksityistämistä aikoinaan suurena virheenä. Olin silloin ja olen edelleenkin oikeassa. Tie- ja ratainfran ylläpito olisi pidettävä valtion käsissä. Mutta sitä vastustavat kokoomus ja keskusta. Näiden puolueiden mukana myös kaikki hallitukseen haluavat takiaispuolueet. Englanti yksityisti rataverkon ja se on tänään kaaoksessa.\nSipilän mukaan haalima Anne Berner on yksityistämisen vimmassa myymässä kohta jokaisen kilometrin kansallisvarallisuudella rakennettuja tie- ja ratakilometrejä. Näitä yksityistämissuunnitelmia tehdään sitä varten, että omat jo toimivat yhtiöt hyötyisivät valtion rahoista. Toisaalta bulvaanien avulla laitetaan uusia tulille. Joka sanoo että tämä on höpöpuhetta, voi tutustua rauhassa kansanedustajien intoon yhteisten varojen käyttöön saamisessa kepulikonstein. Ovat ne olleet hanakoita hoitamaan omat etunsa ensin. Siitä siihen, ettei keskusta jo ota tätä vaalilauseeksi. Oma etu ensin.\nKansanedustajien tulisi olla hyvämaineisia, mutta nykyistä eduskuntaa vaivaavat rikolliset ja oman edun tavoittelijat. Menneisyydessä on yhdellä jos toisella visusti vaiettavia aiheita. Toivoisin joskus syntyvän sellaisen liikkeen, joka ei ottaisi ketään ehdokkaksi, jolla on syntejä taakkanaan, ylinopeus sakkoja lukuun ottamatta. Nekin siinä tapauksessa, että ne ovat yksittäisiä useiden vuosien välillä olleita. Mikäli kolme samana vuonna, ei asiaa ehdokkaaksi, koska se osoittaa jo vakavaa piittaamattomuutta.\nHyvämaineinen kansanedustaja. Tänään se on pelkkä vitsi. Ei siis ihme, ettei ymmärretä enää yhteisen hyvän päälle.\nTulipa tuossa mieleeni, pitäisikö eduskunta yksityistää..?\nAvainsanat: tvl/tvh, tieverkostonkorjausvelka, petteriorpo, anneberner, tiejarataverkonyksityistämishanke, hyvämaineinenkansanedustaja\n273 Joulun ihmeitä\nMaanantai 17.12.2018 klo 11:15 - yrjöpoeka\nHallitus on nyt ihmeissään, kun Suomi pystyy makselemaan velkojaan rahoittajille. Suomi muistetaan ainoana maana maailmassa joka maksoi sotavelkansa voittajille. Sitä on muisteltu ja kerrottu jälkipolville, millaisia sankareita me olemme. Nyt Sipilä kertoo samaa eikä sanallakaan muista kertoa, että tämän ihmeen rahoittivat köyhät ja työttömät luuserit. Se joukko jota Sipilän johdolla on syyllistetty kaikesta mahdollisesta. Toki Sipilä tapansa mukaan antoi vaalilupauksen. Seuraavassa hallituksessa he kepulaiset lopullisesti pelastavat maan. Silloin jaetaan rahaa kuten mannaa taivaasta ja köyhillä ja luusereilla koittavat yltäkylläiset ajat.\nMikäli Sipilään on uskomista ja miksipä ei olisi, vaalilupaukset unohtuvat heti vaalipäivän jälkeen. Näin ovat Sipilän edeltäjät jo tehneet ammoisista ajoista lähtien. Sipilän joukoille koittavat nyt kuitenkin tukalat ajat ja niiden lähettiläinä toimivat uudet puolueet. Kansalaispuolue Mika Kilpeläisen johdolla on heistä toinen ja sitten kepulaisten pahin painajainen Paavo Väyrynen iskee omalla uudella puolueellaan kepua vyön alle. Nämä molemmat puolueet ovat vielä marginaalipuolueita. Puolueet kuitenkin pystyvät estämään useilla alueilla monen kepulaisen pääsyn eduskuntaan.\nVäyrysellä on pohjoisessa oma vankka kannattajakuntansa ja sen tietää erityisesti Mikko Kärnä Lapissa. Varasija odottaa jos sekään. Mika Kilpeläinen on Kainuun alueella juuri sellainen vaa'an kieli, joka voi pudottaa Timo Korhosen eduskunnasta. Korhosen käyrä on laskussa ja sitä syö Kuhmon nuori ehdokas Tuomas Kettunen. Kettusen edellisten vaalien äänisaalis oli niin hyvä, että juuri hän on viemässä kepun ykköspaikan Kainuussa. Keskustan ääniä syö myös Paavo Väyrynen uudella puolueellaan. Kainuussa on paljon Paavon tukijoita. Nyt on hyvin paljon kiinni siitä, keitä Väyrynen saa ehdokkaiksi.\nAamun ihmeen tarjosi juurii ikiliikkuja Väyrynen. Hän on kertomansa mukaan saanut kannattajakortit kasaan ja vielä ennen joulua hän toivoo saavansa uuden puolueen rekisteröityä. Itse olin jo menettänyt uskoni hänen mahdollisuuksiinsa. Ilmeisti tässä loppuvaiheessa kepun kannattajista alkoi liike hänen riveihinsä, kun kepulla on sisäistä vääntöä sotesta ja kansalaispalkasta. Moni vanha kepulainen on pettynyt puoluejohdon perin kokoomuslaiseen linjaan. Linja on niin samankaltainen, ettei maallikko enää erota näitä puolueita. Sipilän ja Bernerin johdolla ja toimilla kepun liberaalisiipi on lähtenyt herrojen matkaan. Nämä reissut ovat aina iskeneet kepua vyön alle. Velat ovat tulossa juuri vaalien alla maksettaviksi.\nHallituksen suunnasta on saatu juuri joulun alla sellainen ihme, että ajokorttitiedot on luokiteltu avoimeksi tiedoksi. Samaan aikaan tavallinen ihminen joutuu tuomiolle jos julkaisee nimilistoja osoitteineen kaikille jaettaviksi. Poliisit ovat hyvin pian perässä ja tuomioistuin rapsauttaa sakot ja hyvässä lykyssä tarjoaa kaupan päälle vettä ja leipää. Berner ei ottanut vastuuta tietojen levittelystä. Alainen joutui ottamaan syyn niskoilleen. Muualla länsimaissa ministeri saisi mennä ja oikeuslaitos ottaisi yhteyttä.\nMutta ei meillä. Meillä Suomessa korotetaan eläkkeitä ja katsellaan parempaa hillotolppaa. Kyllä Sipilä sen ennen kevättä Bernerille järjestää. Näin se Sipilän ihme toteutuu. Mannaa jaetaan jo. Luuserit älköön vaivautuko.\nAvainsanat: suomimaksoivelkansa, juhasipilänvaalilupaukset, paavoväyrynen, annebernerillehillotolppa\n206 Hyvä on kansalaisen olla\nTorstai 4.10.2018 klo 16:30 - yrjöpoeka\nTieliikeenne lakeja uusitaan ja ne astuvat voimaan 2020. Kuunneltuani aamun radion ohjelmia on yksi asia jäänyt jotenkin kaihertamaan mieltäni. Anne Bernerin mielestä tällä uudistuksella parannetaan kansalaisten oikeusturvaa. Otan yhden esimerkin joka varmasti toteutuu jo tänään ja avaa kokonaan uudenlaisen elämän autonomistajalle.\nAutoja varastetaan tänään ja varmasti se tulee jatkumaan, vaikka autojen järjestelmiä kehitetään koko ajan. Kun varas käy yöllä vohkimassa auton ja ajelee sillä missä sattuu ja kaikilla nopeuksilla. Pahimmassa tapauksessa auto puretaan ja kilvet otetaan talteen myöhempää käyttöä varten. Tätähän tapahtuu jo nyt, joten tässä ei ole mitään uutta. Jatkossa nouseekin se minua vaivaava kansalaisen oikeusturva esille.\nLaissa lähdetään siitä, että esimerkiksi nopeuskameran välähtäessä autonomistaja on maksaja, jos ei tunnisteta kuskia. Juju on nyt siinä, että poliisi antaa sakon maksettavaksi ja voi jopa viedä kortin, jos nopeus kuvassa on liian suuri. Tämä loppu on hypoteettinen, mutta mahdollinen. Jos auton omistaja ei voi sanoa kuka autoa on ajanut, lain mukaan hänen on se selvitettävä ja todistettava tai maksettava. Tämä lainkohta ei mielestäni paranna mitenkään autoilijan asemaa, vaikka radion toimittajat kuinka sitä kehuisivat. Miten varastetun auton vieneen henkilöllisyys olisi omistajan tiedossa? Ei mitenkään.\nKoska olen luonteeltani hieman epäluuloinen hallituksen lainsäädäntötoimiin jatkan lisää aiheen pohtimista. Jokainen meistä tietää, kuinka tarkkoja ovat vakuutusyhtiöt. Koska laki muuttuu, maksetaanko varastetusta autosta korvauksia ennekuin selviää missä se on? Jos satutaan maksamaan, seuraavatko vakuutustarkastajat kuinka esimerkiksi varastetun auton mahdolliset sakot maksetaan? Kyllä he seuraavat vielä ihmeellisempiäkin asioita. Jos varastetun auton oikea omistaja joutuu sakon maksamaan pakon edessä, herääkö tarkastajan vainu petosta etsimään?\nMaatessani sairaalan letkuissa satuin lukemaan Kainuun Sanomien kansanedustajille varatulta palstalta Timo Korhosen hengentuotteen. Kepun kannatus on laskussa nopeammin kuin Kainuun väkiluku. Siksi hän oli ottanut aiheekseen opettajankoulutuksen palauttamisen Kajaaniin. Ilmeisesti hän oli lukenut uutisen, jonka mukaan pätevistä opettajista on pulaa. Hän ei lukenut aihetta tarkemmin, vaan rykäisi vaalikarjalle maukkaan makupalan. Mikäli olisi lukenut kaiken materiaalin ja seurannut minne väestö muuttaa, hän olisi (ehkä/ei) voinut tarkastella aihetta objektiivisemmin.\nOpettajien tarve on suurinta suurissa kaupungeissa ja niiden liepeillä. Ei ole ihme, että hallitukselta vaaditaan toimia vinoutuman oikaisuun. Koska keskustan ansiosta kuihtuvilla maaseuduilla pidetään viimeiseen asti mikroluokan kouluista, ne sitovat opettajat maaseudulle. Kaiken lisäksi pitempään alalla olevilla opettajilla ei ole valmiuksia edes lähteä sinne missä opetettavat sijaitsevat. Kainuun kuntien syntyvien lasten määrä on romahtamassa juuri nyt. Timo Korhonen käy tupailloissa kertomassa kuinka pohjaton tarve on palauttaa opettajan koulutus Kajaaniin. Mummot ja papat vesissäsilmin pitävät tätä jumalan sanana, kuten kunnon kepulaisen kuuluukin.\nKyllä kansalaisen kelpaa. Todista tai maksa. Kaupan päälle vielä kunnon kepu vedätys.\nAvainsanat: tieliikennelainuudistus, kansalaistenoikeusturvaparanee, anneberner, kainuunsanomat, timokorhonen, opettajankoulutuskajaaniin\n120 Olemmeko jo muslimeita\nMaanantai 26.9.2016 klo 9:51 - yrjöpoeka\nSaara Aalto laulaa Britannian X-Factor kilpailuissa. Hänen suorituksiaan on jostakin kumman syystä vähätelty ja aina löytyy jokin negatiivinen puoli, jota sitten hehkutetaan. Näin kävi eilisen esiintymisen jälkeen. Iltapäivälehti aloitti runnomisen, kertomalla kuinka Saara Aalto buuattiin ulos kisasta. Lehden mukaan brutaalisti. Toimittajilla on vaikeuksia löytää sellaisia sanontoja, joka parhaiten lukijoita koukuttaisi.\nLehden uutista on sitten jaettu sosiaalisessa mediassa ja vähätelty kaikin mahdollisin tavoin. Suomalaisista löytyy uskomaton määrä negatiivisuutta. Yllättäen Saara Aalto jatkaa kisassa, koska hänelle jaettiin ns. villi kortti. Itse laulaja on ikionnellinen ja sen uskoo. Näissä kisoissa ei kotikaraoke laulajat menesty. Suomalaisia sosiaalisen median kommentoijia tämä tilanne harmittaa ja siitä seuraa kaikki mahdollinen vähättely.\nOlen kummeksunut tätä erityisesti naisiin kohdistuvaa vähättelyä. Miettikääpä itsekukanenkin, jos Saara Aallon tilalla olisi mies? Haastattelua pukkaisi ja media olisi onnesta soikeana. Suomalaiset jääkiekkoilijat ovat erinomainen esimerkki. He ovat miehiä ja heidän luisteluistaan uutisoidaan jokaikinen aamu. Haastattelua pukkaa ja naistenlehdissä esitellään myös vaatekaapin sisältö. Naistoimittajat osaavat hehkuttaa miesten seksikkyyttä siinä samalla.\nFormula ajajat ovat miehia. Heidän, samoin kuin kiekkoilijoiden miljoonista ei olla kateellisia. Mutta auta armias , jos joku nainen ansaitsee enemmän kuin keskivertomies, silloin kadehditaan ja mollataan. Mikäli autonajaja on nainen, hänen ajamistaan ja osaamistaan vähätellään. Naisjohtajien ammattitaitoa väheksytään. Seuratkaapa esimerkiksi, kuinka Suomen hallituksen naisministereitä ja heidän osaamistaan mollataan?\nYritysjohtajana tunnetuksi tullutta Anne Berneriä kammetaan ministerin paikalta kaikin tavoin. Hänen osaamistaan vähätellään ja samalla etsitään syitä hänen erottamisekseen. Suomalaisten miestoimittajien sopulilauma tekee kaikkensa ja kansalaiset uskovat Bernerin olevan itsestään perkeleestä. Hänen viakseen laitetaan kaikki mahdollinen. Hänellä on liikaa omaisuutta. Hänen pahin vikansa on kuitenkin se, että hän on osaava, pätevä ja määrätietoinen. Sitä eivät pienet miehet siedä.\nVuosittain jaetaan miesurheilutoimittajien toimesta parhaan urheilijan palkinto. Naisen pitää olla todella erikoisen hyvä pärjätäkseen. Olympia kultaa pitää vähintäänkin olla plakkarissa. Mikäli joku keihäänviskojamies on saanut pronssia, hän kyllä ohittaa helposti kultaa ja kunniaa tuoneen naisen. Aina löydetään hyviä syitä nostaa miesten saamaa meriittiä paremmaksi.\nViimeisten vuosien aikana suomalaisten mieliin on iskostettu islamin uskonnon ja muslimimiehien olevan maailman pahimpia naisten alistajia. Islamilaisessa maailmassa kuohuu, siellä soditaan ja siitä on seurannut pakolaisten vyöry kaikkialle maailmaan. Tämän pakolaisuuden takia heidän syykseen on luettu kaikki paha. He ovat raiskaajia, murhaajia ja mikä pahinta. Heillä on Ipadit!\nNäitä asioita pohtiessa mieleeni tulee väkisin ajatus, olemmeko me muslimimiehiä parempia naisten kohtelussa? Luommeko muista kulttureista tulevista miehistä huonompaa kuvaa siksi, että peitämme omat miehiset virheemme?\nOmien naistemme vähättelyn ja aliarvioimisen.\nAvainsanat: saaraaalto, xfactor, anneberner


Yrityksille hyödyt mobiilivallankumouksesta! - Tekniikka & Talous\nBusiness Director, Mobile Solutions\nKirjoittaja Elisa Oyj\nYksi nopeimmin kehittyneistä aloista viime vuosina on ollut mobiiliteknologia. Viimeisen 10 vuoden aikana on siirrytty 3G:stä 5G:hen ja samalla mobiilin tuomat mahdollisuudet ovat vallankumouksellistuneet: nopeudet ovat satakertaistuneet, viiveet pudonneet kymmenesosaan ja verkon luotettavuus parantunut monikymmenkertaiseksi. Voisivatko yritykset ottaa mobiiliteknologiasta tehoja enemmänkin irti?\nTätä samaa kysymystä pohdittiin maailman teollisuuspiireissä kymmenen vuotta sitten, kun 4G otti ensiaskeleitaan. Pohdinnan lopputuloksena syntyi teollisuuden vaatimusmäärittely 5G:lle, joka ohjeisti 5G-standardointityötä siihen suuntaan, että vaativat ja kriittisetkin teollisuuden prosessit ja sovellukset voidaan siirtää 5G:n päälle. 5G:n standardoijat toteuttivat tämän mallikkaasti ja 5G-speksi täyttääkin teollisuuden sille asettamat vaatimukset. Mobiilin hyötyjen ulosmittaus voi alkaa.\nMobiilin hyötyjen ulosmittauksessa yrityksille keskeinen elementti on privaattiverkko eli yritykselle räätälöity ja dedikoitu mobiiliverkko. Privaattiverkkoon pääsee vain yrityksen määrittämät laitteet, joten sen kapasiteetti on täysimääräisesti yrityksen käytössä ja kontrollissa, jolloin yrityksen sovellukset saavat aina tarvitsemansa kapasiteetin. Privaattiverkon viive on erittäin lyhyt ja tasalaatuinen, mikä mahdollistaa tehokkaan, turvallisen ja tarkan etäohjauksen esimerkiksi kaivosajoneuvoille, satamanostureille, tehtaan roboteille tai valvontadrooneille. Privaattiverkko tukee valtavaa määrää yhtäaikaisia yhteyksiä, jolloin yrityksen prosesseista saadaan massiivisen esineiden internetin (IoT) avulla luotettavasti reaaliaikaista tietoa esimerkiksi ennakoivaan huoltoon tai omaisuuden hallintaan.\nPrivaattiverkossa välitetty data jää haluttaessa yrityksen tiloihin ja sitä voidaan analysoida viiveettä reunalaskennan avulla. Tällöin myös prosessoritehoa vaativaa ja akkuja kuluttavaa laskentaa voi siirtää sensoreista yrityksen serverille, jossa voi yhdistää useasta eri tietolähteestä tulevaa dataa ja hyödyntää myös esim. koneoppivia algoritmeja. Suljetussa privaattiverkossa lisensoiduilla taajuuksilla tietoturva on korkealla tasolla eikä esim. VPN-yhteyksiä yleensä tarvita. Myös yritysten tuotekehitystä on siirretty onnistuneesti privaattiverkon päälle sen turvallisuuden, luotettavuuden ja tasalaatuisuuden ansiosta. Yritysten prosessien turvallisuus, laatu, automatisointi ja tehokkuus nousevat privaattiverkoissa Industry 4.0:n edellyttämälle tasolle.\nPrivaattiverkot vapauttavat yritykset tietoliikennekaapeloinnista, koska kaikki toimii mobiilisti. Verkot tukevat liikkuvaa käyttöä laajoilla alueilla sisä- ja ulkotiloissa hyvin pienellä tukiasemamäärällä johtuen mobiiliteknologian pitkästä kantamasta. Privaattiverkot tukevat myös erilaisia puheratkaisuja ja esimerkiksi sairaalan sisäpuheluita on siirretty privaattiverkkojen päälle, jolloin sairaalassa ei tarvita useita puhelimia ja teknologioita vaan sairaalan työntekijöiden yhteydet hoituvat samalla älypuhelimella; sairaalassa privaattiverkossa ja sairaalan ulkopuolella julkisessa mobiiliverkossa, joiden välillä siirtymiset tapahtuvat automaattisesti. Myös nykyiset radiopuhelinyhteydet esim. kaivoksissa ja teollisuusalueilla voidaan korvata uudella privaattiverkossa toimivalla teknologialla (push-to-talk) tehostaen toimintaa. Lisää privaattiverkkojen mahdollisuuksista voi lukea esimerkiksi Elisan tuoreesta white paperista.\nMaailmalla privaattiverkkojen kysyntä on huimassa kasvussa. Bosch ilmoitti äskettäin toteuttavansa privaattiverkkoratkaisun kaikkiin noin 300 tehtaaseensa. Vodafone arvioi, että seuraavan 10 vuoden aikana pelkästään Euroopassa toteutetaan miljoona privaattiverkkoa. Nokian Pekka Lundmark ennusti äskettäin MWC Shanghaissa, että investoinnit privaattiverkkoihin ohittavat julkisten mobiiliverkkojen investoinnit tulevana vuosikymmenenä ja että jokainen investointieuro privaattiverkkoon tuottaa nelinkertaisen hyödyn yritykselle. Sekä Vodafone että Nokia ovat Elisan kumppaneita ja tuoreessa yhteistyösopimuksessa Elisa ja Nokia alkavat yhdessä toimittaa ja kehittää uusia privaattiverkkoratkaisuja Suomen markkinoille. Mobiilivallankumous on tapahtumassa ja nyt siitä saa hyödyt irti ennen kaikkea privaatisti!\nEetu Prieur on työskennellyt Elisalla yli 20 vuotta useissa verkon asiantuntija- ja johtotehtävissä. Viimeisen vuoden ajan Eetu on johtanut Elisan Yritysasiakkaiden Mobiiliratkaisut-liiketoimintaa. Mobiiliratkaisuihin kuuluvat yritysten IoT-, privaattiverkko- sekä räätälöidyt 5G-ratkaisut.


Rock Band from Hell kritisoi nykyistä somekulttuuria uudella "Kylie Dreams" -singlellään - KaaosZine\nRock Band from Hell kritisoi nykyistä somekulttuuria uudella ”Kylie Dreams” -singlellään\nOululainen, modernia rockia soittava Rock Band from Hell julkaisi ensimmäisen singlen tulevalta debyyttialbumiltaan, jota bändi työstää parhaillaan Central Line Entertainmentin kautta. ”Kylie Dreams” -single kritisoi nykyajan somekulttuuria ja pintaliitomeininkiä isolla kädellä.\n“Kappaleen tekoprosessia väritti vitutus nykyajan somekulttuuria kohtaan. ’Kylie Dreams’ kertoo kyllästymisestä kulisseihin, kiiltokuviin ja Instagram-lifestyleen.”\nAiemmin yhden singlen julkaissut Rock Band from Hell ei ole soittanut vielä keikan keikkaa, joskin silläkin saralla pohjatyö on jo tehty: Laulaja-kitaristi Jani Tillman, basisti Mikko Saravuoma ja rumpali Mikko Nykänen ehtivät soittaa teini-ikäisinä perustamassaan Faceliftissä melkein kokonaisen vuosikymmenen ennen Rock Band from Hellin perustamista. Nykänen kommentoi:\n”Kaikki kommellukset on aika lailla koettu. Ja tuskin niiltä kokonaan välttyy, vaikka homma isommaksi meneekin. Matkan varrella on kuitenkin tullut pelisilmää. On oppinut, mistä asioista ihmiset syttyvät, mistä he eivät tykkää, mihin kannattaa oikeasti keskittyä ja mihin ei. Enää ei tarvitse lyödä päätä seinään ihan samalla tavalla.”\nTillman puolestaan kertoo:\n”Kaikki tulee silti aika luonnostaan. Meillä ei oikeastaan ole ollut mitään tiettyä genreä mitä yritämme tehdä, vaan olemme tehneet sellaisia biisejä kuin on sattunut tulemaan. Silti materiaaliin on saatu punainen lanka. Ihan sama millaisen biisin teemme, se soundaa Rock Band from Helliltä.”\n”Emme ole tuhlanneet tähän nuoruuttamme ilmaiseksi. Kyllä me lyömme kaikki peliin ja katsomme kortit.”


Vanhempani, yhteisöni, kansani ”ruusut ja risut” – Kotimaa\nVanhempani, yhteisöni, kansani "ruusut ja risut"\n27.12.2014 11:43 - Vuokko Ilola\nKun vanhemmat kasvattavat lastaan, heille on useimmiten tärkeää, mitä arvoja, asioita ja millaisia asenteita he lapsilleen opettavat eri asioissa. Mitä ja millaista ruokaa lapseni on hyvä syödä, millaisiin vaatteisiin puen lapseni, millä leluilla hän saa leikkiä, kenen kanssa hänen on hyvä aikaansa viettää, mitä hänen on hyvä harrastaa, miten hänen tulee suhtautua muihin ihmisiin, siisteys, ulkonäöstä huolehtiminen ja suhtautuminen yhteiskunnallisiin asioihin ja ympäristöön. Uskonnollisilla vanhemmilla kaiken yläpuolella on hengellisten asioiden pitäminen kirkkaimpana johtotähtenä elämässä.\nVanhemmille tulee usein yllätyksenä ja jopa järkytyksenä se tosiasia, etteivät lapset aikuistuttuaan allekirjoitakaan heidän oppejaan sataprosenttisesti. Se lapsi, joka on kokenut liian terveellisen ruokavalion kaikessa tiukkuudessaan liian ahdistavaksi, pistää syömäpuolella ihan ranttaliksi heti kun omilleen pääsee. Lapsi, joka on puettu aina viimeisen päälle vanhempien valitsemalla tyylillä ja laadulla, valitseekin aikuisena itselleen Tarjoustalo-tyylin tai jonkun muun vähemmän arvostetun vaatemalliston.\nKatsoin juuri ohjelmaa Etelä-Afrikasta. Siinä eräs haastateltava sanoi, että uusi sukupolvi ei ajattele samalla tavalla vanhan sukupolven kanssa, koska he ovat syntyneet vapauteen ja tämä asia on ollut maan politikoille yllätys, sillä he ovat ajatelleet nuorten tukevan heidän ajatuksiaan. Just tämä asia; omat kokemuksemme, oma elämämme, pistää meidät ajattelemaan ja toimimaan tietyllä tavalla myös kasvattaessamme uutta sukupolvea.\nJoka on kokenut sodan, hänellä on oma kasvatustyylinsä ja sillä joka ei ole kokenut sotaa, puuttuu kasvatuksestaan jotain, mitä edellä mainitulla siinä on mukana. Esimerkiksi varautuminen pahimpaan; koskaan ei voi tietää, mitä tapahtuu ja on hyvä valmistautua pahimman varalle. Hyvä ja huono asia; hyvä on varautuakin, mutta hyvä on myös luottaa myönteisin mielin tulevaisuuteen, sekä haaveilla ja unelmoida, koska elämä käy muutoin melkoisen raskaaksi.\nAikuistunut lapsi katsoo perhealbumia ja arvostelee suupielet alaspäin omia lapsuudenkuviaan: ”metri liikaa kangasta joka vaatteessa”, ”kamalia kampauksia, miksi otsatukka on noin lyhyt?”, ”miksi olen noin pelokkaan ja aran näköinen joka kuvassa?”, ”Marimekkoa; YÄK!”, ”miksi mulla on kalsarit (legginsit) jalassa joulujuhlissa?”. Ja vanhemmat kuuntelevat lapsensa ruotimista sydän kipeänä, he kun ajattelivat aikoinaan tehneensä lapsensa kohdalla juuri niitä oikeita valintoja ja päätöksiä. Muut vanhemmat tekivät vääriä valintoja ja päätöksiä, eivät he, hehän olivat juuri niitä timangeja kasvattajia lapsilleen, jopa muutkin ihmiset tunnustivat asian olevan juuri niin.\nPahinta vanhemmalle on varmastikin kokea lapseltaan uskonnollisen arvomaailman hylkääminen. Sitä pelätään usein jos silloin kun lapsi on vasta alullaan vatsassa: pysyyköhän hän aina elämässään uskomassa? Sitä ei voi tietää, kun niin moni näyttää hylkäävän vanhempiensa uskonnon. Osa ei kuitenkaan hylkää, osa hylkää mielessään, mutta ei kerro siitä läheisilleen ja osa hylkää ihan reilusti sanoillaan ja myös tekemisillään.\nSama tapahtuu myös uskonnollisen yhteisön kanssa. Vanha kaarti yrittää siirtää oppimaansa uskontopakettia uudelle sukupolvelle, mutta sitä ei hyväksytäkään sellaisenaan. Asiat muuttuvat vaivihkaa ja sen huomaa vanha sukupolvikin, jos vain uskaltaa katsoa totuutta silmiin avoimen rohkeasti. Vain avoin keskustelu asioista niiden oikeilla nimillä vapauttaa ja auttaa rakentamaan yhteistä mukavaa tulevaisuutta.\nVanhaa kaartia halutaan kuitenkin suojella. Moni pitää ajatuksensa sisällään ja elämänsä näennäisesti ennallaan, jotta ei pahoittaisi vanhaan kaartiin kuuluvan sydäntä ja mieltä. ”Sitten kun vanhempani ovat mullan alla, uskallan puhua ja elää kuten ajattelen”, saa välillä kuulla seliteltävän omaa kaksoiselämäänsä.\nAjatus siitä, ettei halua pahoittaa vanhemman mieltä ja elää siksi näennäisesti heidän mielensä mukaisesti on toisaalta kaunis ajatus, mutta oikeasti epärehellisyyttä. Itse en toivoisi lasteni pelkäävän minua niin kovin, ettei voi olla ja elää eri arvomaailman mukaisesti edessäni. Vanhemman on hyväksyttävä ja kestettävä lapsensa itsenäistyminen ja mahdollinen eri arvomaailma, eikä välissä ole hyvä olla vaikenemisen ja pelon kulttuuria. Jos vanhempi ei hyväksy eikä kestä lapsensa kasvamista omaksi itsekseen, hän on tuskin tehnyt sitä itsekään, vaan on ja elää jonkun muun sanelemaa elämää. Löydä vanhempi minuutesi ja aikuistu ja anna lapsesikin löytää minuutensa ja aikuistua.\nYhteisö ja kansa: anna jäsentesi oppia historian virheistä ja hyljätä huonot sekä pitää hyvät asiat voimissaan. Uusi sukupolvi ei välttämättä tue yhteisönsä tai maansa päättäjien ajatusmaailmaa ja jotta yhteys sukupolvien välillä säilyy ja toimii, se vaatii avoimuutta ja rehellisyyttä. En jaksa nähdä mitenkään hyvänä sellaista ajatusta, että haudataan ensin vanha sukupolvi ja eletään sitten miten halutaan. Sekin on mahdollista, että jokainen elää avoimen rehellisesti elämäänsä tässä ja nyt, suostumatta pelkäämään ihan ketään.\nTotuus ja rehellisyys tuntuu liiankin usein olevan se vaikein tie, mutta loppupeleissä se on kannattavin ja rakentavin. Siitäkin huolimatta, että se tietää usein kipeiden ja tuskallisten solmujen avaamista.\nTotuus tekee vapaaksi. Myös vanha kaarti tarvitsee tällaista vapautta. Säästäessäsi heitä, tuletkin pitäneeksi heidät kahleissa. Onko se oikeaa rakkautta? Ei, sillä rakkaudessa ei ole pelkoa.\nOn hyvä ja ehdottomasti parempi, että kiintymys ja rakkaus pitävät ihmisten välejä yllä ja kanssakäymisen mahdollisena, kuin että sen tekee velvollisuus ja pelko.\nOle siis tulevana Uutena Vuotena 2015 oma itsesi ja käy pelkoa kohti avoimen rohkeasti, suo itsellesi ja läheisillesi vapaus avaamalla solmuja ja kahleita; se kannattaa, vaikka tekeekin alussa kipeää. Mitä tiukempi solmu, sen kipeämpää sen avaaminen tekee.\nMinkä solmun taaksesi jätät, sen edestäsi myöhemmin löydät, jos et muuten, niin lapsesi tuo sen eteesi avattavaksesi. Tai sitten ongelmat siirtyvät sukupolvelta toiselle, jos niitä ei kukaan suostu näkemään ja avaamaan.\nMinun lapselleni Marimekko on parasta ja lastenlapsilleni Tarjoustalo jyrää Marimekon mennen, tullen palatessa. Tämä on vain hyväksyttävä tosiasia. Jokainen ihminen on oman laulunsa arvoinen. Jos haluat lapsesi laulussa olevan hitustakaan omaa sävelmääsi, niin avoimuus ja vapaaehtoisuus ovat avainsanoja yhteiseen melodiaan. Pakko, painostus, väheksyntä, mitätöinti, pelottelu ja hyljeksintä tuovat vain riitasointuja mukaan. Unohda ne, ole vapaa ja anna muillekin vapaus!\nNuorten kanssa puuhatessa olen havainnut miten uskovien kotien lapset usein ovat aivan eri kategoriassa muihin verrattuna. Jotain tavattoman upeaa näissä nuorissa olen saanut nähdä. Usein he ovat omassa nuorten porukassaan hyvin arvostettuja ja selkeitä johtajatyyppejä. Heistä välittyy usein tiettyä turvallisuutta ja itseohjautuvuutta. Papit ovat onnekkaita, jos sattuvat saamaan tälläisiä nuoria riparille isosiksi.\nLuottamustehtävät ovat tietty sellaisia, että niihin vaaditaan tiettyjä ominaisuuksia henkilöiltä, joihin niitä valitaan. Se on ymmärrettävää.\nMutta tuo ihmisten kategoriointi taustan tai muun asian perusteella, ainakin jos siihen liittyy ihmisenä arvostaminen, on minusta enempi kuin kyseenalaista. Itse kohtaan aivan mahtavia lapsia ja nuoria ihan jatkuvasti eri taustoista ja lähtökohdista riippumatta.\nEi kategorointia ”hyvä nuori – paha nuori” voi mielestäni tehdä sillä perusteella, onko nuori tasapainoinen, vastuullinen ja ongelmaton. Jotkut tarvitsevat enempi aikuisen apua selvitäkseen tasapainoiseksi aikuiseksi, se ei tee heistä silti arvottomia nuoria. Et varmaan tarkoittanutkaan tätä.\nEli mielestäni ihminen/nuori ei ole parempi ihminen missään kategoriassa ominaisuuksiensa, taitojensa ja taustansa perusteella.\n”Jos haluat lapsesi laulussa olevan hitustakaan omaa sävelmääsi, niin avoimuus ja vapaaehtoisuus ovat avainsanoja yhteiseen melodiaan. ” …lähes vavisten luin tämän kirjoituksen. Kiitos!\nParasta näissä uskovien kotien lapsissa onkin juuri tuo ominaisuus, etteivät he pidä itseään muita parempana. Ovat aivan onnellisen tietämättömiä siitä, millaisen valtavan lahjan ovat elämäänsä varten saaneet. Tuosta perinnöstä ei tarvitse edes perintöveroa maksaa. Siksi ihmettelen niitä vanhempia, jotka tahtovat pitää lapsensa täysin erossa uskönasioista. Ajatellen, että aikuiseksi kasvettuaan nämä voisivat itse päättää ukoako vai ei.\nTäytyy tunnustaa, että ensimmäistä kertaa luin tän sellaisella ”hohhoijaa, mitä uutta, mene asiaan” – fiiliksellä, mutta tämän lukukerran jälkeen lähdin koiran kanssa lenkille ja päädyin ajattelemaan tätä teemaa velvollisuudentunteesta ja parhaansa yrittämisestä. Molemmat ovat aika pirullisia aseita ja kertovat usein joko masokismista tai laiskuudesta.\nEi mitään uutta auringon alla Elias 🙂 Samat hiekkalaatikkoteemat pyörivät jutuissani aina vaan ja sopii miettiä, että miksiköhän….? Siksiköhän, että näen ja kuulen jatkuvasti hiekkalelujen kopseen…? Ihminen ei kauaksi hiekkalaatikolta pääsene.\nKun katoin Etelä-Afrikasta kertovan ohjelman, jokin lamppu syttyi tai oikeastaan vaan kirkastui aivokopassani. Noinhan se menee vl-liikkeessäkin; vanha kaarti toivoo, luulee ja uskoo uuden sukupolven seuraavan heidän oppejaan, mutta turhaan. Olen ennenkin sanonut, että koska uusi vl-sukupolvi ei ole kokenut hoitokokouksia, he uskaltavat ajatella ilman kahleita, ihan samalla tavalla kuin Etelä-Afrikassakin vapaaksi syntyneet uskaltavat ajatella ja puhua ilman orjakahleita.\nVl-liikkeen vanha kaarti ei vain halua eikä uskalla katsoa totuutta silmiin. He ajattelevat, etttä kun asioita ei auota ja puhuta halki, poikki ja pinoon, uusi sukupolvi vain seuraavat kiltisti narun nokassa kuuliaisesti. Tämä on valhetta. Osa voi toki seurata, mutta iso osa seuraa vain näennäisesti.\nSolmuja ei uskalleta avata, koska mahdolliset seuraamukset pelottavat. Mitä jos porukka rietaantuu liiankin vapaiksi, kun kahleista luovutaan…? Vapaus pelottaa.\nSiksi vanha kaarti vl-liikkeessä elää edelleenkin illuusiossa, että valtakunnassa on kaikki ennallaan ja ainoa pahis on Vuokko Ilola, joka kritisoi ”Jeesuksen laumaa”. Ihmisiä varotellaan menemästä hänen mukaansa 🙂 Täytyy tunnustaa, että välillä mua riepoo tuo pahiksen rooli, kun tiedän tasan tarkkaan sen tosiasian, että liikkeen sisällä on kaltaisiani ja vieläpä oikein ärhäköitä sellaisia, vaikkakin enimmäkseen piilossa.\nMä vaan niin jaksan toivoa avointa keskusteluilmapiiriä vl-liikkeeseen ja sen takia jauhan näitä asioita täällä. Tiedän tosi monien liikkeen jäsenten lukevan kirjoituksiani, myös vanhan kaartin 🙂 Haluaisin, että muutkin ”pahikset” uskaltautuisivat ulos kaapeistaan, jotta en olisi ainoa sellainen. Nimittäin se kuva, että olen ainoa liikettä kritisoiva, ei ole oikea ja todellinen.\nSe ei mua kauheasti lohduta, että hamassa tulevaisuudessa liikkeen todellinen tila ymmärretään ja ettei kaikki ollutkaan minun keksimääni puppua, koska mun ja perheeni täytyy tänä päivänäkin kohdata eri tilanteissa niitä ihmisiä, jotka pitävät minua pahimpana sarvipäänä ikinä. Itse jotenkin kestän keksityt sarvet päässäni, mutta läheisilleni se ei ole helppoa. Välillä tuntuu siltä, että jotkut vl-ihmiset ajattelevat miehelleni olevan suuri onnettomuus olla mieheni ja lapsilleni pahin kärsimys olla lapsiani. Eivät he vaivaudu tulemaan katsomaan eloamme, vaan sillä perusteella, että ”vainoan Jeesuksen laumaa”, he ajattelevat, että minun lähelläni täytyy olla ihan kamalaa elää.\nToivovat ilmeisesti avioeroa meille, sen viestin ainakin puheista saa. Jos vaikka olisin väkivaltainen, mutta kuitenkin vl, perheemme tilannetta ei koettaisi ollenkaan pahaksi liikkeen ihmisten silmissä.\nJos ihmiset ja ihmisporukat, kykenisivät pelottomaan ja rohkeaan avoimuuteen itsensä ja muiden kanssa, niin sekä Etelä-Afrikassa että vl-liikkeessä asiat olisivat paljon paremmin.\nSitten vielä sellainen asia Elias, että ilmeisesti kun et ole kokenut yhteisön tahi perheen asettamia kahleita minuudelle ja elämälle, niin sinun on vaikea ymmärtää aiheesta jatkuvaa puhumista. Itselleni juuri tämän aiheen ympärillä käydyt keskustelut ovat vapauttaneet kahleista, joista on lähes mahdotonta päästä irti. Joskus ”otsatukkamuisti” napsauttaa kahleet päälle pelkästään jonkun ihmisen äänestä, äänenpainosta tai ihan mistä vaan.\nEn edes ajatellut asiaa vl-kannalta. Huomasin vain tuon Saulin kommentin, josta tajusin, että hän tajusi kontekstin, toisin kuin minä…\nSen verran ulkopuolisena tuosta hoitokokousopista, että loogista olisi ajatella joko A) Teimme virheen pitäessämme hoitokokouksia. Kerromme tämän virheen avoimesti emmekä pidä niitä enää. tai B) Hoitokokouksissa ei ollut mitään väärää, ne olivat siunauksellisia rakkauden tekoja. Niinpä jatkamme tällä hyväksi katsotulla linjalla.\nNyt kuitenkin ulospäin näyttää, että hoitokokousten pito on lopetettu, mutta asiasta ei puhuttu eikä mitään virhettä tunnustettu. Olenko väärässä vai onko tässä joku Kim Vl Il Keä suoraan Pohjois-Koreasta antamassa pr-neuvoja?\nTuohon perheesi traumatisointiin toteaisin ensinnäkin, että puu tunnetaan hedelmistään, kuten Jeesuskin taisi joskus todeta. Jos heille tuottaisi iloa nähdä perheenne hajallisena ja riitaisena, niin ei ulkopuolinen muuta voi kuin jyrkästi sanoutua irti moisesta ”kristillisyydestä”. Tosin ei tuo pars pro toto-ajattelu ole mitenkään tämän jutun yksinoikeus – asioilla on tapana henkilöityä ja susta on ilmeisesti tullut valtakunnan virallinen Mrs.Ex-vl vähän samaan tapaan kuin Neil Hardwick oli joskus valtakunnan virallinen ulkomaalainen ja Raisa Cacciatora maan ainut lastenpsykiatri…\nSelvyydeksi vielä, tuo sun jälkimmäinen kommenttisi tuli oman kirjoittamiseni aikana. Ei, en ole kokenut moista.\nSen verran toteaisin, että SRK:n puheenjohtaja Viljo Juntunen on omalta osaltaan pyytänyt anteeksi 1970-luvun hoitokokouksia. Samalla Juntunen on sanonut haluavansa toimia niin, ettei kukaan vl-liikkeen piirissä enää joutuisi kokemaan samaa.\nLäpi 1970-luvun SRK-vanhoillisuudessa vaikuttivat sellaiset opilliset harhat, (joiden siemen toki oli kylvetty jo aiemmin), jotka mahdollistivat koko vuosikymmenen kestäneet puhdistukset.\nToisaalta on vähän niinkin, että uskonnolliset yhteistöt ylipäänsä tahtovat olla alttiita toisinajattelijoiden puhdistuksille, nyt esimerkiksi niskalaukausten kohteena rakkaassa vapaamielisessä ja suvaitsevassa evankelilais-luterilaisessa kirkossamme ovat ”väärin uskovat” konservatiivit. Ei sekään ole oikein. Hengellisestä väkivallasta siinäkin on tavallaan kyse.\nEräästä työpaikasta ulos savustettu ystäväni sanoi:”nämä uskovaisten paikat on kaikkein pahinpia. Näissä ei noudateta lakia”. Itsekin olen tätä samaa myrkkyä joutunut nielmään. Onneksi silloin oli mahdollisuus lähteä nopeasti paikasta -ja myös paikkakunnalta. Niinpä uskonnollista yhteisöä vastaan taisteleminen on aina hirveän raskasta. Itse en siihen toista kertaa ryhdy. Yhteisö ei kykene kertakaikkiaan laittamaan johtajiensa toimintaa kyseealaiseksi. On sitten kyse mistä uskonnollisesta liikkeestä tahansa. Näissä taisteluissa ei saa aikaan mitään muuta kuin että, repii itsensä hajalle..\nSuurelta osin varmaan useimmat vl-kristityt, kuten muutkin kasvattajat, voivat allekirjoittaa sen, mitä edellä blogissasi kirjoitat näistä sukupolvien suhteiden lainalaisuuksista.\nMutta asiaan liittyvät myös nämä näkökulmat, joihin Pekka Pesonenkin taisi jo osin viitata:\n– kasvatus on ihmisyhteisöissä sisältänyt jo kymmeniä ja satoja tuhansia vuosia myös kulttuuriperinnön ja maailmankuvan siirtämisen seuraavalle sukupolvelle\n– jos vanhemmat eivät kasvata lapsiaan, joku muu kasvattaa; kaverit, ylikansallinen massaviihde, netti, uususkonnot, poliittiset puolueet ja ideologiat mukaanlukien ns. vapaa-ajatteliat jne.\n– kautta maailmanhistorian on ollut enemmän tai vähemmän ristiriitoja vanhan ja uuden sukupolven välillä liittyen myös maailmankuvaan, arvoihin, ideologioihin ja uskontoihin – ja tätä kaikkea on itseasiassa yhteisöissä tarvittu ja sillä on ollut positiivinen funktionaalinen merkitys ns. pitkässä juoksussa… Ja mitä enemmän maailmankuvan siirtäminen on mennyt aivopesunomaiseksi pakkosyötöksi, sitä varmemmin se on aiheuttanut vastareaktion eli antiteesin, kuten kirjoitatkin.\nKun olet usein tuohtuneena kommentoinut saamiasi kommentteja ja vaikuttamis- tai peräti painostamisyrityksiä, kai tiedostat, että sitä sinäkin tältä palstalta enemmän tai vähemmän harjoitat. Ja emme kai kukaan voi edellyttää, että keskustelua esim. vl-kristillisyydestä käydään vain minun ehdoillani ja vain minun tarjoamillani teemoilla…\nVaatimattomuus kaunistaa 🙂 – et Vuokko ainakaan aliarvioi omaa rooliasi, – jos kirjoittaja vaikuttaa olevan kovin itseään täynnä, joku voi tuntea hiukka öglötystä.\nAika-ajoin – tosin hyvin valikoiden omilla ehdoillasi – olet argumentoinut sanottavaasi Raamatulla. – Jos ja kun kristittyinä nostamme Herramme sanat johtotähdeksemme, niin kaikesta edellämainitusta huolimatta toimintaamme kasvattajina ohjatkoon myös:\nJeesus sanoi: ”Ruoki minun karitsoitani.” (Joh 20:15)\n”…opettakaa heitä noudattamaan kaikkea, mitä minä olen käskenyt teidän noudattaa. Ja katso, minä olen teidän kanssanne kaikki päivät maailman loppuun asti.” (Matt 28:20)\nEn tietty Markku tarkoita, etteikö lapsia tulisi KASVATTAA! Rakkautta ja rajoja sopivassa määrin, se on varmaan ihan ehdoton edellytys hyvinvoipaisuuteen. Nimenomaan pitää opettaa lapselle, mikä on hänelle itselle ja muille hyväksi. Mutta nämä asiat ovat niitä, mitkä sopivat kaikille uskontosuunnille ja ideologeille. Liittyy terveyteen, turvallisuuteen ja hyvään kanssakäymiseen.\nMutta sitten tuleekin nämä uskonnollisuudet ja ideologiat. Ne eivät voi olla pakotettavissa olevia asioita, vaan vapaaehtoisia. Uskostakin sanotaan toisella suupielellä, että se on lahja ja toisella painostetaan ottamaan se lahja. Melkoisen ristiriitaista, eikä kanna hyvää hedelmää.\nSanot, että aina on kasvatettu. Niinpä. Mutta millä tavalla? Ja mitkä ovat seuraamukset? Pitää pystyä katsomaan kriittisesti eri kasvatustyyleihin ja -tapoihin. Ei todellakaan voida sanoa historian valossa, että kaikki ois aina mennyt putkeen, niin vanhempien kuin kansakuntienkin osalta, puhumattakaan uskonnollisista yhteisöistä.\nMutta se oli oikeastaan pointtini kirjoituksessani, että tulisi katsoa armollisesti molempiin suuntiin, niin kasvattajiin/päättäjiin kuin kasvatettaviinkin/kansalaisiin. Jokainen on omalla tavallaan oman historiansa vanki. Minä olen kasvattanut katraani alkupään pelolla, ankaruudella ja ankeudella ja sillä on omat seuraamuksensa ja loppupään olenkin kasvattanut enempi armollisesti ja ilolla ja sekin näkyy seuraamuksissa. Aina olen kuitenkin yrittänyt parhaani sillä ymmärryksellä, mikä minulla on ollut ja on.\nEn ymmärrä selityksiäsi mahdollisesta painostamisestani; mun kirjoitusten lukeminen on täysin vapaaehtoista ja keskustelukin vapaata. Säkin saat kirjoittaa mitä haluat 🙂 Tää on vain keskustelua ja mielipiteeni ovat avoimia mahdollisille muutoksille. Ei mulla ole totuutta hyppysissäni, kuhan vain heiluttelen huuliani, mitä mieleen juolahtaa. Jos se öglöttää sua, niin pysy paremmissa piireissä.


From Holland with Love: Dilemma oikeasta ja väärästä\nrotterdamin riitta 5. elokuuta 2013 klo 13.31\nYritä miettiä vaihtoehtoa joka on omiesi puolivälissä.\nEt kuvaustesi perusteella ole ollut täysin tyytyväinen nykyiseen työpaikkaasi kahden asian takia. Ensinnäkin se ei ihan vastaa koulutustasi ja toiseksi sinulla on ollut tottuminen hollantilaiseen työntekoon. Tätä jälkimmäistä tuskin pystyt muuttamaan, mutta voit tietenkin tuoda sen keskustelussa positiivisella tavalla esiin.\nOletan nimittäin, että keskustelunne on myös kehityskeskustelu. Siinä yhteydessä voit kysyä pomoltasi suoraan minkälaisena työnteko suomalaisen kanssa on koettu ja mihin asioihin sinun olisi syytä vastedes kiinnittää huomiota. En nimittäin usko, että uusi työpaikkasi toisi mukanaan sen kummempia (= parempia) hollantilaista työkulttuuria. Tämä on muuten kysymys, jonka voit tuoda esille myös jos heillä on sinulle negatiivisia uutisia!\nSe, että etsit ajan mittaan vaativampaa työpaikkaa, on asia, mitä ei kannata piilottaa. Ehkä heillä on jotakin muuta avoinna nyt kun hollannin kielesikin on parantunut.\nEli, jos se uusi vaihtoehtosi on vaativuudessaan parempi, on ilmeistä, että kaikki ymmärtäisivät mahdollisen irtisanoutumisesi viikon kuluttua.\nTsemppiä keskusteluun. Ehkä voit harjoitella sitä ja erilaisia vaihtoehtoja etukäteen Justinin kanssa.\nSanna 5. elokuuta 2013 klo 18.48\nKiitos tsemppauksesta! Uusi firma on kansainvälinen, joten siinä mielessä pääsen ainakin vähän eroon tuosta hollantilaisesta työkulttuurista :) Ja toivon todella, että ymmärtävät sitten miksi vaihdan paikkaa.. kaikella järjellä kun uusi paikka on kaikintavoin paremmin soveltuva meikäläiselle. Mutta valitettavasti olen jo muutaman kerran karvaasti kokenut työelämässä, että rehellisyys ei aina kannata :/ Vaikka kuinka sotiikin omia periaatteita vastaan.\nVirpi 5. elokuuta 2013 klo 14.16\nOon ihan samaa mieltä sun hollantilaisten kavereiden kanssa. Sun tänhetkinen työnantaja on jättänyt sut todella epävarmaan tilanteeseen työsuhteen jatkon kanssa, joten onhan se nyt itsestään selvää, että oot katellut muitakin paikkoja. Tietenkin. Eikö se kertois susta enemmän työntekijänä, jos luottaisit sokeasti työsuhteen jatkuvan? Etenkin vielä tän hetkisessä taloustilanteessa (mikä tuskin on parhaimmillaan Hollannissakaan).\nOn täysin luonnollista "itsesuojeluvaistoa" pitää se vanha työpaikka ennen uuden sopparin allekirjoittamista. Ja voithan sä sitten siinä vaiheessa, kun uuden paikan tieto vahvistuu sanoa, että olet todella tykännyt olla siellä vanhassa, mutta sait juuri kuulla saaneesi enemmän koulutustasi vastaavaa duunia, jota hait, koska vanhan sopparin jatkuminen oli epävarmaa. Tässä tilanteessa tällä vanhalla pomolla on mahdollisuus tehdä vastatarjous tai onnitella uuden paikan löytymisestä. Jos se pomo jotenkin ottaa nokkiinsa, ei duuni olis ollutkaan pitämisen arvoinen.\nTyöntekijöillä nykyään se paskempi tilanne on, joten todellakin olet hiljaa niin kauan kuin uusi duuni vahvistuu :) Itsekin irtisanouduin tästä omasta duunistani "ajoissa työnantajaa ajatellen" vasta kun olin vahvistanut liiton lakimieheltä, ettei rehellisyys kostaudu itelle, koska valitettavan usein se on niin.\nSanna 5. elokuuta 2013 klo 18.54\nKiitos Virpi! Joo, taidat olla oikeassa niinkuin muutkin neuvoa antaneet. Oma turpa vaan tukkoon ja kirkkain silmin keskustelemaan tulevaisuudesta firman sisällä. Edelleen tosin toivon jotain ihmettä, että aiheesta ei tarvisi keskustella ennen kuin tiedän varmasti toisesta firmasta.\nVarmasti ymmärtävätkin mun näkökulmani asiaan, mutta se ei kuitenkaan takaa että suhtautuisivat asiaan erityisen positiivisesti. Peukut pystyyn että kaikki menee hyvin ja että (toivottavasti) viimeiset viikot hotellilla ei tule olemaan yhtä kärsimystä!\nLeidi 6. elokuuta 2013 klo 15.31\nMitä jos sanoisit pomolle, että olet viihtynyt ja haluat jatkaa, mutta tuot samalla esiin, että jossain vaiheessa tulevaisuudessa kaipaat haastavampiakin töitä? Näin voit vähän pohjustaa sitä, että jos heillä ei ole muuta tarjota, ennen pitkää lähdet. Sitten kuuntelet, mitä pomo ehdottaa ja pyydät, että saat miettiä asiaa viikonlopun yli - ja sitten jo toivottavasti tiedätkin, miten tilanne ratkeaa. Jos lopulta kävisi vielä niin kurjasti, ettet uutta paikkaa saakaan, ainakin pomo olisi tietoinen siitä, että kaipaat ennen pitkää erityyppistä työtä.\nOlen samanlainen kuin sinä: mitään en uskalla pitää varmana, ennen kuin nimi on papereissa. Mistä sitä koskaan tietää, mitä tapahtuu :)\nJa onnea, että olet päässyt rekryprosessissa noinkin pitkälle!\nSanna 7. elokuuta 2013 klo 0.52\nKiitos vinkeistä! Yritän pitää kaikki mielessä jahka istutaan kasvotusten! Tänään selvisin työvuorosta vaan pomoa moikkaamalla, joten toivon ettei keskustelun aika ole vielä tällä viikolla. Tai ainakaan ennen kuin olen saanut puhelinsoiton sieltä toisesta firmasta.\nToivon tosiaan ettei mitään ihmellisyyksiä tapahdu, mutta silti parempi pelata varman päälle :)\nSissadora 7. elokuuta 2013 klo 13.45\nKirjoittaisin mielellani kirjan siita mita nykyisella kansainvalisella (firma alunperin amerikkalainen) tyopaikallani tapahtuu joka paiva, ja aika usein kolmen vuoden aikana vakavasti harkinnut ulos marssimista keskisormia heilutellen.\nSuomalaiset on tottuneet olemaan suorasukasempia ja rehellisia asiasta kuin asiasta, mutta ilmeisesti hollantilaiset sietaa ties mita hymy naamallaan. Valehtelua en itse sieda ollenkaan mutta jos manageri kysyy olenko tyytyvainen tyopaikkaani, tulee sielta suurin piirtein ulkoa harjoiteltu litania siita kuinka tyossa on omat haasteensa ja onhan se ihan hauskaa istua joka paiva tietokoneen aarella otsasuonet raivosta pullistellen.\nIk ben redelijk ingeburgerd, zeg maar.\nOnneksi olkoon uuden tyopaikan johdosta!\nSanna 21. elokuuta 2013 klo 12.25\nEnsinnäkin kiitos :)\nJa tuo kaikki mitä sanoit kuulostaa niin tutulta! Harkitsen vielä jaksanko paneutua aiheeseen blogipostauksen verran, mutta kommenttina tähän.. Hollantilaiset ovat melko suorapuheista kansaa, mutta työelämässä ja varsinkin esimiehiä kohtaan, meininki on vähän eri. Liiallista suorapuheisuutta ja rehellisyyttä kun ei todellakaan arvosteta. Jos sanon jostain asiasta mielipiteeni oikeasti rehellisesti, niin saan lähinnä kummastuneita katseita, että mitäs tuo nyt noin.. varsinkin ulkomaalaisena minulla ei taida olla oikeutta arvostella mitään! Ja ainakin nykyisellä työpaikallani puhutaan kaikkien selän takana paskaa olan takaa, mutta varsinkin esimiehistä ei hyvää sanaa työntekijöiden keskuudessa liiku.. päin naamaa jokainen on tottakai mielinkielin! Syyllistyn tähän tottakai itsekin, hyvin sopeutunut kulttuuriin, jossa esimiehelle ollaan aina hymyssäsuin ja sanotaan että nautitaan töistä kuin töistä.


Kolme vuotta sitten luvattiin tahtoa. Niinäkin päivin ko vähiten kannattais. Näihin vuosiin on mahtunut pikakelauksella läpileikkaus pidemmästäkin liitosta. Sairasteluineen, lapsettomuuksineen, kuolemanpelkoineen ja kaikkineen. Takana on kuitenkin kolme onnellista ja hauskaa vuotta. Edessä loppuelämä. Tuntuu erityisen toimivalle ♥\nVuoden takaisia hääpäivätunnelmia ja kuvia kimpusta täällä.\nKuva Jukka Lariola.\nMolempien vaatteet tehtiin Tampereella toiveiden ja mittojen mukaan Olivia Rouge / Hironia.\nTags: MINÄ TÄSSÄ, PARISUHTEESTA, PIENIÄ ILOJA\nLaura [ Sateenkaaria ja serpentiiniä ] 11 syyskuuta\nPeriaatteen Nainen (www.periaatteennainen.com) 11. syyskuuta 2014 klo 10.46\nOi joi ja nyyh, ihana kuva ja kaunis teksti, hyvin tiivistetty ja jes, paljon odottetavaa. Onnea hyvänä hääpäivänä!\nLaura [ Sateenkaaria ja serpentiiniä ] 13. syyskuuta 2014 klo 11.55\nSari Kotokunnaalta 11. syyskuuta 2014 klo 10.49\nIhanasti kirjoitettu teksti. Oikein rakkaudentäyteistä hääpäivää ja yhteistä taivalta teille. <3\nLaura [ Sateenkaaria ja serpentiiniä ] 13. syyskuuta 2014 klo 11.56\nKiitos Sari ♥\nAniliini 11. syyskuuta 2014 klo 11.22\nPaljon onnea ja auringonpaistetta hääpäiväänne!\nLaura [ Sateenkaaria ja serpentiiniä ] 13. syyskuuta 2014 klo 11.58\nKiitos Aniliini ♥\nPaistetta on ollut kokominiloman ajan :) Turku tarjosi parastaan. Illalla terassiviinit joen varressa ja olo oli, kuin Damissa. Viikonloppu nautitaan paisteesta mökillä ja Tyynelässä.\nPunainen Pihlaja 11. syyskuuta 2014 klo 12.03\n♥ Hienoa hääpäivää teille! ♥\nLaura [ Sateenkaaria ja serpentiiniä ] 13. syyskuuta 2014 klo 12.01\nKiitos Hanna ♥\nHannele Ruusukummusta 11. syyskuuta 2014 klo 12.04\nOnnea teille molemmille♥♥\nSara 11. syyskuuta 2014 klo 12.06\nPaljon onnea hääpäivänä! <3\nLaura [ Sateenkaaria ja serpentiiniä ] 13. syyskuuta 2014 klo 12.02\nKiitos Sara ♥\nAne / Tekemisen maku 11. syyskuuta 2014 klo 12.34\nIhana ihanat! Paljon onnea! <3\nKiitos ihana Ane ♥\nLauraKatarooma 11. syyskuuta 2014 klo 13.19\nIhana sinä ja ihana miehesi. Onnea hurjan paljon! <3\nLaura [ Sateenkaaria ja serpentiiniä ] 13. syyskuuta 2014 klo 12.03\nA-R 11. syyskuuta 2014 klo 13.22\nKikka 11. syyskuuta 2014 klo 13.50\nOnnea ja lempeä tänä juhlapäivänä ja tästä eteenkinpäin\nLaura [ Sateenkaaria ja serpentiiniä ] 13. syyskuuta 2014 klo 12.04\nKiitos Kikka ♥\nMä toivon, että tällaista onnea olisi loppuelämän. Ei enempää, eikä vähempää - ettei mikään muuttuisi :)\nPikku Akka 11. syyskuuta 2014 klo 15.10\nPaljon onnea ja rakkaudentäyteisiä päiviä tulevaisuudessakin. :)\nLaura [ Sateenkaaria ja serpentiiniä ] 13. syyskuuta 2014 klo 12.05\nNiitä toivon. Sellaisia samanlaisia, kun tähän saakka :)\nMaagail 11. syyskuuta 2014 klo 15.36\nErittäin paljon onnea teille kolmesta vuodesta!\nJa sylikaupalla onnea tulevillekin vuosille ♥\nHauska sattuma, ystävälläni on juuri tänään myös miehensä kanssa hääpäivä, tasan 10-v ovat olleet naimisissa :)\nLaura [ Sateenkaaria ja serpentiiniä ] 13. syyskuuta 2014 klo 12.08\nMeillä itseasiassa oli oikea päivä jo keskiviikkona - torstaina vasta vietettiin, kun ajeltiin Turkuun syömään hyvin ja rentoutumaan (niin ja kirppiksille tietty ;))\nJohannaL 11. syyskuuta 2014 klo 16.00\nIhanaa hääpäivää ja viikonloppua!\nLaura [ Sateenkaaria ja serpentiiniä ] 13. syyskuuta 2014 klo 12.09\nNauti Helsingin minilomasta :)) Terveisiä!\nTari 11. syyskuuta 2014 klo 16.37\nOnnellista hääpäivää tänään ja niitä paljon, paljon lisää:D\nKiitos Tari ♥\nNiina 11. syyskuuta 2014 klo 16.44\nKaunista ja rakkauden täyteistä hääpäivää teille :)\nLaura [ Sateenkaaria ja serpentiiniä ] 13. syyskuuta 2014 klo 12.10\nHääpäivää vietettiin ihanasti Kaskiksessa. Oli sellaiset herkkuruuat, etten malttanut jättää syömättä, vaikkei kuuden ruokalajin menusta meinannut mahtua loput enää millään ;)\nJoanna 11. syyskuuta 2014 klo 16.46\nLaura [ Sateenkaaria ja serpentiiniä ] 13. syyskuuta 2014 klo 12.11\nUnknown 11. syyskuuta 2014 klo 17.01\nOnnea höpöt! :)\nLaura [ Sateenkaaria ja serpentiiniä ] 13. syyskuuta 2014 klo 12.12\nKiitos ihana. Ja hauskaa messuilua teille!\nMaaritKoo 11. syyskuuta 2014 klo 18.27\nPaljon onnea ja siunausta teille sekä hyvää tahtomista joka päivä myös tulevaisuudessa!!! <3\nLaura [ Sateenkaaria ja serpentiiniä ] 13. syyskuuta 2014 klo 12.13\nKiitos Marliska ♥\nHyvää tahtomista nimenomaan. Se että tahtoo saada kaiken toimimaa toisiaan kunnioittaen on se kaikista tärkein asia.\nKarkkis 11. syyskuuta 2014 klo 19.28\nOnnea hääpäivänä ja kaikkina muinakin päivinä! Aivan ihana kuva! Hääpukusi on täydellisen mittainen ja tietysti muutenkin kaunis!\nLaura [ Sateenkaaria ja serpentiiniä ] 13. syyskuuta 2014 klo 12.16\nKiitos Karkkis ♥\nKuvaaja oli ihan nappi valinta. Oon edelleen täydellisen tyytyväinen kaikkiin otoksiin (sekä potretteihin, että tilannekuviin). Ja puku myös. Siitä tuli juuri sellainen, kun haaveilin. Oli asiansa tunteva tekijä !\nKatja - Tässä ja Nyt 11. syyskuuta 2014 klo 22.16\n<3 Ihana kuva <3\nLaura [ Sateenkaaria ja serpentiiniä ] 13. syyskuuta 2014 klo 12.18\nEikö :) Kuvaaja (tai itseasiassa heitä oli kaksi) oli ihan super. Kokoajan joka paikassa, muttei yhtään huomattavasti. Kuvia on hyvin joka tilanteesta, mutta heitä ei kyllä juhlapäivänä huomannut. Osasivat liikkua niin, että tilannekuvia tuli ilman väkinäisiä poseerausilmeitä.\nKirsi 11. syyskuuta 2014 klo 22.24\nLaura [ Sateenkaaria ja serpentiiniä ] 13. syyskuuta 2014 klo 12.20\nVoikukkapelto 11. syyskuuta 2014 klo 23.11\nHeidi 12. syyskuuta 2014 klo 6.45\nVoi, onnea ♥ Tuo kuva on kyllä hurjan kaunis :)\nLaura [ Sateenkaaria ja serpentiiniä ] 13. syyskuuta 2014 klo 12.24\nSiinä on ihana väritys. Sellainen perinteinen. Niinkuin oli tuolla kirkkosalissakin (Katajanokan vanha vankila - nykyään hotelli). Siellä on vihitty pareja jo 170 vuotta. Alttari on alkuperäinen ja sali tunnelmallinen.\nUnknown 12. syyskuuta 2014 klo 10.50\nMie en ehkä kestä tuota kuvaa. Se tihkuu rakkautta, se tihkuu suomalaista romantiikkaa. Nainen kainaloon ja suuteloimaan. IHANAIHANAIHANA! Onnea ja rakkautta teille NYT JA AINA!\nLaura [ Sateenkaaria ja serpentiiniä ] 13. syyskuuta 2014 klo 12.26\nKiitos Minna ♥♥♥ Se muuten on totta. Suomalaista romantiikkaa - sellaista perinteistä suomileffamenoa.\nIlona / Keskeneräinen 12. syyskuuta 2014 klo 13.31\nLaura [ Sateenkaaria ja serpentiiniä ] 13. syyskuuta 2014 klo 12.27\nSini 12. syyskuuta 2014 klo 16.04\nAawwwww, onnee teille! :) <3\nLaura [ Sateenkaaria ja serpentiiniä ] 13. syyskuuta 2014 klo 12.28\nKiitos Sini ♥\nTiina 17. syyskuuta 2014 klo 0.46\nOotte niin ihanan näköisiä! <3\nLaura [ Sateenkaaria ja serpentiiniä ] 18. syyskuuta 2014 klo 9.07\nEnemmänkin saisi olla noita yhteiskuvia. Meillä ei ole muita, kun nämä ja harjoitustilanteessa otetut.\nOnko sulla muuten jo kuvaaja valittuna?\nTiina 19. syyskuuta 2014 klo 8.38\nJoo, varausmaksut oli maksettuna jo viime syksynä ja kerran piti kuvaajan kans sopia päivän siirtämisestäkin :D Vois ehkä sanoa jo meidän luottokuvaajaksi Harria, Googlesta löytyy Linnan Juhlakuvalla :)\nLaura [ Sateenkaaria ja serpentiiniä ] 19. syyskuuta 2014 klo 12.17\nHyvä, että on hoidossa. Saatte sitten kunnon kuvat muistoksi :)\nTiina 19. syyskuuta 2014 klo 8.49\nTätä sun tekstiä lukiessa mulla muuten soi päässä tämän kertsi: Kärkiryhmä - Elämä kantaa\nLaura [ Sateenkaaria ja serpentiiniä ] 19. syyskuuta 2014 klo 12.20\nOli muuten hyvät sanat !!\nMe just puhuttiin eilen yhden ystävän kanssa vaikeuksista. Siitä, että voiko kaikkea edes saada. Siitä, että kun nyt on Jannen kanssa kaikki niin hyvin, niin olisinko mä saanut noin hyvää miestä, jos olisin muuten päässyt helpolla. Jos vielä tulisi täysin terveeksi ja lapsiakin, niin mitä otettaisiin pois.\nEn vaihtaisi mitään :)\nTiina 20. syyskuuta 2014 klo 1.00\nMinä jotenkin ajattelen että kaikella on tarkoituksensa, turhaan niitä vaikeita asioita on yrittää paeta. Tulisin varmaan hulluksi jos en ajattelis niin :D Paljon helpompaa kun yrittää kaikesta löytää edes jotain positiivista :)\nEnkä vaihtaisi minäkään. Sekin taitaa olla aika hyvä oivallus :)\nLaura [ Sateenkaaria ja serpentiiniä ] 21. syyskuuta 2014 klo 16.01\nSama! Se on hyvä periaate!


Syksyn/talven yleisurheilut starttaavat vkolla 39, tervetuloa mukaan!\nEnni Räisänen juoksi voittoon T13v 300 m su 13.6.21 Pyhtäällä käydyissä Nuorten yleisurheilukilpailuissa.\nEnnin voittoaika oli samalla oma ennätys 48:87 PB.\nLisää tuloksia löytyy:\nKouvolan Junior Games kisattiin helteisessä säässä 17.-18.7.21 Kuusankosken urheilukentällä. Järjestelyistä vastasi Kouvolan alueen urheiluseurat, Kouvolan Urheilijat, Kuusankosken Kisa, Anjalan Liitto, Elimäen Vauhti, Korian Ponsi ja Valkealan Kajo.\nAnjalan Liitosta mukana oli\nEssi Laapas N15, Enni Räisänen ja Aino Koskela N13 sarjoissa.\nYleisurheilujaoston vetäjänä toimii Hannu Raskinen.\nHannuun voit ottaa yhteyttä kaikissa askarruttavissa asioissa yleisurheilun osalta. Hannu Raskinen 040-5358510/hannu.raskinen@pp.inet.fi.\nRekisterin pitäjänä toimii Suomen Urheiluliitto. Henkilötietojen käyttötarkoitukset ja muut selosteen kohdat löytyvät YLEISURHEILUREKISTERIN TIETOSUOJASELOSTEESTA


Erno Kostamo täynnä itseluottamusta Imatranajoon | Moottoriurheilu.tv\nRoad Racing 13.06.2019\nHyvin kilpailukautensa aloittanut Erno Kostamo tavoittelee voittoa Imatranajosta. Mies uskoo sen olevan saavutettavissa, mutta voittaminen edellyttää täydellistä onnistumista. Kuva: Naulankanta Motosport tiedotus\nIRRC Superbike -luokassa kilpaileva Erno Kostamo lähtee voitto mielessään sarjan Suomen osakilpailuun.\nIRRC-sarjan avauskilpailussa Hengelossa kaksi kolmatta sijaa tililleen napannut oleva Erno Kostamo tavoittelee kotikilpailustaan Imatranajosta voittoa. Kilpailu luokan kärjessä on kuitenkin kovaa, eikä mitään saa ilmaiseksi.\n– Hengelon molemmat kilpailulähdöt voittanut Davey Todd on varmasti myös Imatralla vaikea lyötävä. Lisäksi viivalla nähdään viime vuoden mestari Danny Webb, joka varmasti tulee antamaan oman panoksensa kärkitaisteluun, Kostamo pohtii.\nHengelon ja Imatranajon välissä Kostamo osallistui hyvällä menestyksellä Pohjois-Irlannissa järjestettyyn North West 200 -kilpailuun, jonka tuoman kokemuksen hän uskoo auttavan myös IRRC-sarjassa.\n– North West 200 oli todella opettavainen kokemus. Sieltä sain tuliaisina lisää vauhtia sekä pyörän käsittelytaitoa, ja kun pohjoisirlantilaisilla maanteillä on vetänyt kutosella mailitolkulla kaasu pohjassa, tietää todella, mitä lujaa ajaminen tarkoittaa. Alkukauden hyvin sujuneista kilpailuista saatujen kokemusten ja itseluottamuksen ansiosta uskon omaavani hyvät mahdollisuudet menestykseen Imatralla. Voittaminen vaatii kuitenkin täydellistä onnistumista, Kostamo kertoo.\nEnnen kilpailua Kostamon pyörään vaihdetaan vielä uusi moottori North West 200:ssa käytetyn tilalle. Myöhäinen ajankohta ei miestä huoleta, sillä kaikki on valmisteltu huolellisesti.\n– Moottorin vaihdon suhteen ei tarvitse kuin ottaa vanha pois, laittaa uusi tilalle ja katsoa, että kaikki toimii. Kun vain saataisiin pyörä paikalle, pyöräänsä yhä Pohjois-Irlannin matkalta Imatralle odottava Kostamo nauraa.\nItse kilpailemisen lisäksi Kostamo on tänä vuonna panostanut myös fanien viihtyvyyteen. Miehen pilttuu löytyy varikolta radalle johtavan kulkutien vierestä. Yleisölle siellä on tarjolla kuvausnurkkaus, jossa voi kuvata itsensä Ernon pyörän kanssa. Lisäksi tarjolla on fanituotemyyntiä. Kostamo toivottaa kaikki tervetulleeksi tutustumaan pyöräänsä ja tiimin toimintaan.\n– Olisi hienoa, jos myös Suomeen saataisiin IRRC-sarjan ympärille samanlainen fanikulttuuri kuin esimerkiksi Tsekissä on. IRRC on hieno sarja ja tapahtumana Imatranajo on mahtava sekä yleisön että kilpailijan näkökulmasta ja pyrin tarjoamaan yleisölle parhaan mahdollisen kokemuksen niin kilpailujen suhteen kuin kilpailun ulkopuolella, Kostamo perustelee.\nFanien iloksi Erno jakaa yhdessä yhteistyökumppaninsa XLmoton kanssa Imatralla viikonlopun kokonaissuoritukseen perustuen lahjakortin. Jos Erno on viikonlopun kokonaisvoittaja, yksi seuraaja voittaa 200 euron lahjakortin, jos sijoitus on toinen tai kolmas, on lahjakortti arvoltaan 150 euroa ja neljättä tai viidettä sijaa juhlitaan 100 euron lahjakortilla. Lahjakortin saaja valitaan Ernon Instagram-seuraajien ja Facebook-fanien kesken. Erno löytyy sekä Instagramista että Facebookista tunnuksella @ernokostamo38.\nIRRC-sarjan toinen osakilpailu Imatranajo järjestetään 14.-16. kesäkuuta. Erno Kostamo kilpailee IRRC Superbike -luokassa Naulankanta Motosportin BMW S 1000 RR:llä. IRRC-luokan kilpailujen lisäksi Kostamo osallistuu Imatranajon Open 1000 -luokkaan.


Suomalaisten ravitsemussuositusten mukaan terveellisen ruokavalion päivittäinen perusta pitäisi koostua kasviksista ja täysjyväviljasta. Näitä syömällä turvataan riittävä ravintokuidun, vitamiinien ja kivennäisaineiden sekä muiden suojaravintoaineiden saanti.\nEri vihannekset, juurekset, marjat ja hedelmät vaihtelevat paljon rakenteeltaan ja kemialliselta koostumukseltaan. Myös sellaisilla asioilla kuin kasvilajike, maantieteellinen alue, kasvukausi ja varastointi on vaikutuksia kasvisten sisältämien ravintoaineiden määriin. Näistä syistä suosituksissa kehotetaankin käyttämään vaihtelevasti erilaisia kasviksia ja vielä eri muodoissaan: raakana, pakastettuna, kuivattuna, keitettynä tai mehuina. Pelkällä porkkanan syömisellä ei siis saavuteta parasta terveyshyötyä, vaikka niitä popsisi päivässä hyvinkin sen suositellun puoli kiloa.\nTiedetään, että kasvisten, hedelmien ja marjojen vähäinen käyttö ruokavaliossa on yhteydessä useiden kroonisten sairauksien riskitekijöihin, kun taas näiden runsaan ja monipuolisen käytön tiedetään edistävän terveyttä. On epäselvää, johtuvatko terveysvaikutukset pelkästään runsaasta ravintoaineiden saannista vaiko ruokavalion muuttumisesta kokonaisuudessaan paremmaksi kasvisten lisäämisen myötä.\nKasvikset sisältävät runsaasti kuitua, vitamiineja, kivennäis- ja hivenaineita sekä fytokemikaaleihin kuuluvia antioksidantteja, karotenoideja ja flavonoideja. Niissä on vähän energiaa, merkityksettömästi rasvaa eikä lainkaan kolesterolia, lisäksi niissä on ruuan makuun, tuoksuun ja ulkonäköön vaikuttavia väri- ja makuaineita.\nKasviksien, hedelmien ja marjojen sisältämä kuitu lisää kylläisyyden tunnetta ja vähentää ruuasta saatavaa energiamäärää. Kuitupitoisten kasvisten lisääminen pienentääkin kehon rasvapitoisuutta ja samalla laihduttaa sekä helpottaa painonhallintaa. Ravintokuitu hidastaa hiilihydraattien imeytymistä vähentäen ruokailun jälkeistä verensokerin nousua sekä parantaa insuliinin vaikutusta elimistössä eli käytännössä verensokeri pysyy tasaisempana. Erityisesti marjat toimivat tehokkaasti hiilihydraattien imeytymisen hidastajina sisältämänsä runsaan liukenevan eli geeliytyvän kuidun ansiosta.\nVerensokerivaikutuksen lisäksi geeliytyvä kuitu laskee huonoa LDL-kolesterolia. Näitä nimeltään psylliumia, pektiiniä, guargumia ja beetaglukaania löytyy marjojen lisäksi runsaasti palkokasveista.\nKasviksista (ja viljasta) tulevan liukenemattoman kuidun tiedetään edistävän suolen toimintaa ja vaikuttavan kylläisyyden tunteeseen. Tiedetään myös, että juomien mukana saatu kuitu vaikuttaa kylläisyyteen vähemmän kuin kokonaisista kasviksista saatu. Tämä johtuu siitä, että mahalaukku tyhjenee kokonaisena syötyjen kasvisten vaikutuksesta hitaammin kuin jos kuitu on saatu nestemäisen ruuan mukana.\nKasvisten, hedelmien ja marjojen sisältämistä kivennäis- (ja hivenaineista) kaliumin tiedetään suojaavan sydän- ja verisuonisairauksilta. Myös B-vitamiineihin kuuluvalla foolihapolla l. folaatilla on yhteys sydän- ja verisuonisairauksiin. Folaatin puutteen tiedetään lisäksi huonontavan hemoglobiinia. Raskauden aikaisen foolihapon puutteen on osoitettu olevan yhteydessä ennenaikaiseen synnytykseen, vauvan alhaiseen syntymäpainoon ja sikiön kasvun hidastumiseen sekä vauvan neuraaliputken sulkeutumishäiröön. Foolihapon ja B12-vitamiinin puutteella tiedetään olevan yhteyttä myös syöpäriskiin ja masennusoireisiin, muistitoimintoihin, lisääntyneeseen dementian ja Alzheimerin taudin riskiin.\nKasviksista on löydetty noin 10 000 erilaista fytokemikaalia eli bioaktiivista yhdistettä. Fytokemikaalien kaikkia terveydelle edullisia vaikutusmekanismeja ei vielä tiedetä, mutta tällä hetkellä tunnetut terveydelliset hyödyt on yhdistetty niiden antioksidanttiseen (= solujen sisäinen aineenvaihdunta) vaikutukseen. Nämä antioksidantit vähentävät elimistön oksidatiivista stressiä (liittyy solujen happitasapainoon) ja matala-asteista tulehdusta. Näillä puolestaan on yhteys sydän- ja verisuonitauteihin, tiettyihin syöpiin, lihavuuteen, diabetekseen, Alzheimerin tautiin sekä ikääntymiseen.\nEdellä mainittujen lisäksi yhtä hyvin muutkin kasvisten ja hedelmien antioksidantit, karotenoidit, flavonoidit ja muut entsyymit voivat olla merkityksellisiä erilaisten sairauksien ehkäisyssä. Näitä asioita tutkitaan nykypäivänä aktiivisesti.\nRunsas kasvisten, marjojen ja hedelmien käyttö vaikuttaa energiansaantiin ja sitä kautta painoon. Painon lasku ja laihtuminen puolestaan vähentää 2-tyypin diabeteksen riskiä Tutkimuksissa on saatu viitteitä myös siitä, että kasvisten sekä marjojen käytön ja kakkostyypin diabeteksen yhteyteen saattaakin vaikuttaa energiavaikutusta merkittävämmin kasvikunnan tuotteiden sisältämät ravintoaineet. Näistä erityisesti marjojen sisältämät polyfenolit, jotka näyttävät parantavan sokeriaineenvaihduntaa.\nOn todettu, että runsas kasvisten käyttö vähentää keuhkoahtauman ja astman riskiä ja auttaa näiden sairauksien hoidossa. Keuhkojen tulehdusreaktioilla ja suolistomikrobeilla tiedetään olevan yhteyttä ja ilmeisesti sen vuoksi kasvispitoinen ruokavalio auttaakin edellä mainittujen hengityselinsairauksien ehkäisyssä ja hoidossa. Mahdollista on myös ruokavalion kasvisten vaikuttavan edullisesti depression, dementian sekä osteoporoosin ja reuman riskitekijöihin. Joidenkin tutkimustulosten mukaan kasvisten käyttö ruokavaliossa suojaa myös kaihilta.\nVoisi ajatella, että kasvisten käytöllä ja tulehduksellisten suolistosairauksilla on selvä yhteys. Tutkimusnäyttö tästä on kuitenkin ristiriitaista ja riittämätöntä. Näyttöä on siitä, että hedelmien päivittäinen käyttö saattaa suojata em. sairauksilta ja niiden pahenemisvaiheilta. Joidenkin tutkimusten mukaan kasvisten käyttö suojaa suolen divertikkeleiltä.\nKasvisten, hedelmien ja marjojen vaikutuksia ja niiden käytön yhteyttä sairauksiin tutkitaan nykypäivänä paljon ja tulevaisuus tuo varmasti runsaasti lisätietoa. Nyt jo on selvää, että niiden käyttöä kannatta suosia. Sekin tiedetään, että terveydelle on edullista syödä niitä vähintään puoli kiloa päivässä. Monelle tuo puoli kiloa päivässä on haastavaa saada täyteen, mutta tämä haaste kannattaa kyllä ottaa tosissaan.\nKuva on THL:n Finravinto 2017 -tutkimuksesta. Suomalaisista miehistä 14 ja naisista 22% syö kasviksia, hedelmiä ja marjoja suosituksen mukaiset 500 g päivässä.\nTähän juttuun liittyy paljon lähteitä. Jos ne kiinnostavat, ole yhteydessä niin lähetän lähdeluettelon.


Vw passat 1.9tdi highline nahkasisustalla, ...\nVw passat 1.9tdi highline nahkasisustalla\nMittarilukema: 507 000 km Polttoainekulut: 1 128 €/vuosi\nVaihteisto: Ilmoitus jätetty: 8 marraskuuta 20:37\nOhjaustehostin, Keskuslukitus: Kaukosäätöinen, Sähkökäyttöiset ikkunat, Ilmastointi: Manuaalinen, Sisätilanpistoke, Lohkolämmitin, Nahkasisusta, Vakionopeudensäädin, Ajotietokone, Penkinlämmittimet, Sähköpeilit, Suksiluukku\nKoriltaan ruosteeton ja suht siisti muutenkin. Sisustaltaankin todella siisti kilometreihin nähden. Ehjä nahkasisusta. Myydään joka päiväisestä ajosta. Laitan lisää kuvia kunha pesen auton. kaikki ikkunat sähköllä ja toimii.\nKäyttöönotto: 04.04.2001 Korimalli: Farmari\nKatsastettu: 22.03.2017 Väri: Vaalean vihreä\nVetomassa jarruin: - Omamassa: 1 531 kg\nOta yhteyttä ilmoittajaan Ville Syväkangas\nLähetä viesti ilmoittajalle Ville Syväkangas


Viime viikonlopun vietin äitini kanssa Vaajakoskella, Villa Jääskelässä, jossa järjestettiin Lännen Markkinat.\nÄitini ystävä asuu Vaajakoskella ja hänellä on kauppa siellä, jossa myydään äitini tekemiä koruja, helmiä, korutarvikkeita ja korttitarvikkeita. Tämä ystävä ehdotti, että mekin tulisimme myymään Lännen Markkinoille ja, koska täksi kesäksi ei ole ollut muita myyntitapahtumia niin äiti päätti että lähdetään, kylläkin erittäin epäilevällä mielellä.\nMarkkinat pidettiin siis Villa Jääskelä nimisessä paikassa. Siellä järjestetään kaikenlaisia muitakin tapahtumia ympäri vuoden ja alueella sijaitsevan päärakennuksen (punainen tiilitalo) voi kuka tahansa vuokrata esim. jonkinlaista juhlaa varten.\nTulisipa joskus itsellekin tarvetta ja olisi myös rahaa, koska tuo päärakennus oli kyllä hieno ainakin se osa mitä tuli itse nähtyä! Nimittäin ulkopuolella terassilla oli 2 poreammetta, sisällä yksi iso poreamme ja tosi upea sauna- ja pesuhuoneyhdistelmä.\nKyllä kelpaisi kavereiden kanssa juhlimiseen :D\nMe olisimme yöpyneet siellä, mutta jouduimme ottamaan Oton mukaan joten se ei sitten käynytkään, joten meidän nukkumispaikka muuttui hulppeasta päärakennuksesta toisen rakennuksen toimistohuoneeseen :D\nKyllä sekin meni paitsi toisena yönä ei paljoa tullut nukuttua ötököiden ja yllättäen soivan palohälyttimen takia.\nPiha-alueella ja tallin ylisillä oli meitä markkinamyyjiä, poniratsastusta, rompetori, vohvelibaari, retrobaari, rivitanssiopetusta ja -näytöksiä, kananpaskalotto ja huutokauppa.\nPäätalon omistajalla oli aivan kuin CSI Miamista kopioitu Hummer auto :D\nTuntui kuin lauantai ja sunnuntai olisivat menneet oikein kiitovauhtia, koska oli niin paljon hommaa ja vilskettä koko päivän. Lauantaina myynnin päätteksi kävimme Vaajakosken ABC:llä syömässä, jolloin tulikin syötyä yksi parhaimmista kanasalaattiannoksista.\nSuosittelen! Etenkin jos käy vielä hakemassa salaattinoutopöydästä fetapaloja :D\nPerjantaina illalla kävin tekemässä Oton kanssa iltalenkin rantasaunalle, joka ylläri ylläri oli myös todella hieno :D\nVaikutti ainakin ulkoapäin olevan melkoisen tilava ja sen vieressä oli hieno lasikatettu terassi.\nSaunarakennuksen vieressä oli vielä iso laituri ja venerakennus.\nHieman sivussa noista rakennuksista oli myös iso rantakallio jossa tuli istuskeltua Oton kanssa kunnes hän päätti, että oli aika mennä nukkumaan :)\nEtenkin tuo rantasauna sai taas tekemään mieli omaa tai edes vuokramökkiä.\nTämäkin kesä olisi ollut niin ihana viettää kokonaan jossain mökillä järven rannalla.\nVielä muutama vuosi sitten kun isä vielä eli, meillä oli vuokramökki jossa tuli monen monta kesää vietettyä Oton ja isän kanssa.\nSitä aikaa tulee aina näin kesällä hirveä ikävä.\nVaikkei lopulta myynti mennytkään hirveän hyvin, oli kiva kokea tämäkin tapahtuma ja käydä myös täysin uudessa paikassa :)\nTuli myös tavattua monta todella mukavaa henkilöä, syötyä suussasulavaa vohvelia, läkähdettyä kovan helteen takia, pidettyä hauskaa äidin kanssa ja osallistuttua kananpaskalottoon.\nKiva oli reissu! Tämä luultavasti järjestetään uudestaan ensi vuonna, mutta jos on samaan aikaan kuin tänä vuonna, en melko varmasti itse pääse vaihtoon menemisen takia, mutta saa nähdä miten käy :)\nJyväskylä Lännen Markkinat markkinat Vaajakoski Villa Jääskelä\njouhanna 22. syyskuuta 2014 klo 19.25\nSiis luin vasta nyt tän postauksen ja mun on pakko kysyä: mikä ihmeen kananpaskalotto???? :D\nElina K 22. syyskuuta 2014 klo 19.36\nSiis siellä oli iso puinen laatikko jonka pohjalle oli piirretty pieniä neliöitä joiden sisällä oli numero ja ihmiset saivat ostaa "arvan" eli valita jonkin numeron ja sitten vain odotettiin, että se kana rupeaa kakkaamaan niihin neliöihin :D\nLopulta se vähän feilasi, koska se oli erittäin hidas yksilö ja ne markkinatkin ehtivät loppumaan ennen kuin se oli valmis :D


Yliarvostetut ja ylihalveksitut animehahmot - Aniki\nViesti Kirjoittaja NuttyNuti » Ti Marras 23, 2010 23:57\nHehkutetaanko jotain animehahmoa mielestäsi liikaa, vai onko joku halveksittu raukkaparka mielestäsi väärinymmärretty? Jaa mielipiteesi täällä.\nOlen tässä itse alkanut lukemaan Death Notea uudelleen, ja ihmettelen, miksi monet ihmiset rääkyvät kurkku suorana, että Amane Misa on niiiiiiin tyhmä, tarpeeton ja ärsyttävä hahmo. Hyvä on, myönnän kohdat tyhmä ja ärsyttävä, mutta en kohtaa tarpeeton. Lukiessani itse Death Notea minua oikeastaan piristi nähdä hahmo, joka ei ole mikään Lightin/L:n/Pikku-Ällien kaltainen supernero, pikemminkin päin vastoin. Toki "normaaliälliset" hahmot (sarjassamme poliisit ja tuollaiset) myös tasasivat hyvin nerojen aiheuttamaa brainstormia, mutta jotta vaaka pysyisi tasapainossa, tarvitaan joku tosi-idiootti - homma jonka Misa ja Matsuda hoitavat. Pidän myös siitä, miten Misan rakkaus Lightiin ja Lightin tapa ajatella Misaa työvälineenä korostaa hyvin sitä, miten kieroutunut ja kylmän laskelmoiva Light on. En välttämättä pitäisi tosielämässä Misan kaltaisesta "toimin ennen kuin ajattelen ja Se Oikea on kaikkeni"-ihmisestä, mutta mielestäni hän tasapainottaa omalta osaltaan tarinaa hyvin. Myönnän toki sen, että Matsuda hoitaa idiootin roolin paremmin.\nToinen mietteideni aihe on Sakura Narutosta. Hyvä on, pinkkipää oli varsinainen nynniäinen ennen aikahyppyä, mutta huomatkaa, että neiti on kasvanut ja sitkistynyt! Ennen aikahyppyä Sakura oli kyllä minunkin mielestäni melko mitäänsanomaton hahmo (tosin pidin Inner Sakura -kohtauksista kovin), mutta nyt aikahypyn jäljestä hän on saanut selkärankaa. Myöskään Sakuran obsessiota Sasukeen ei enää highlightata niin roimasti kuin mitä aiemmin, vaan Sakura seisoo nyt omin jaloin omana persoonanaan. Ja toisin kuin mitä moni muu tytteli shounen-sarjoissa, Sakura sentään ruttaa asemansa ryhmän hentona prinsessana ja käy vahvistamaan itseään!\nMuistakaamme myös se, että (Chiyon ohella) Sakura oli sarjan ensimmäinen hahmo, jonka näytettiin tappavan joku akatsukeista (Vai siinäkö se epäsuosion syy on, bishipoika Sasorin niittaaminen?)\nJos otetaan väläys tuota hehkutettujen hahmojen puolta, niin Naruto-fandomin kesken on tullut hieman hymähdeltyä sille, miten olen nähnyt tukuittain niitä, jotka kailottavat suureen ääneen että Sasuke on ihuna, ja toiset taas kiroavat koko emottajan maan rakoon. Ristiriitainen veikko, siis. Itse en kyllä sinänsä välitä koko pojusta, ja se ainakin on varmaa, etten tuonluonteista veikkosta sietäisi.\nMutta teitin ajatelmia?\nViimeksi muokannut NuttyNuti, To Joulu 02, 2010 11:21. Yhteensä muokattu 1 kertaa.\nViesti Kirjoittaja VampireNaomi » Ke Marras 24, 2010 00:49\nEn ole koskaan ymmärtänyt, miksi ihmiset pitävät Misaa tyhmänä. Siitä on jo aikaa, kun olen Death Noten lukenut, mutta eikö Misan kuitenkin onnistunut toimia toisena Kirana ihan oma-aloitteisesti ja saada selville, että Light on Kira? Tähän ei pysty henkilö, j[/code]oka on täysi idiootti ja jolla ei ole vahvaa ja päättäväistä luonnetta. On myös otettava huomioon, että Lightiin ja L:ään verrattuna melkein kuka tahansa vaikuttaa tyhmältä, sillä nuo kaksi ovat liioitellun nerokkaita.\nMuoks: Merkkasin sitten minäkin spoilerit kunnolla.\nViimeksi muokannut VampireNaomi, Ke Marras 24, 2010 18:55. Yhteensä muokattu 1 kertaa.\nViesti Kirjoittaja NuttyNuti » Ke Marras 24, 2010 01:02\nDet Nout -broileria tässäkin.\nNoh, se kyllä osoitti Misan älliä. Ehkä parempi olisi sanoa, että Misa antaa liian helposti tunteittensa mennä edelle ja järki laahaa vasta perässä. Esimerkiksi eräässä videoviestissään hän lirkuttelee aivan iloisesti, että Kira siellä hei, tules sieltä kattelemaan kirjaani ja shinigamiani. Vakuuttavimmillaan Misa taisi olla silloin, kun hän sai Higuchin (=kolmas Kira) paljastamaan itsensä Misan kännykän nauhuriin, vaikkakin hän siinä kohtaa tiesi jo, että Higuchi on kolmas Kira.\nLyhyesti: perun pahat puheeni Misan tyhmyydestä. Neidin yleisolemus kyllä antaa hänen ymmärtää olevan melko bimbo, vaikka hän välillä ällinsä väläyttääkin esille. Mutta kuten jo broilereissa sanoin, Misa antaa liian helposti tunteittensa vyöryä etusijalle.\nViesti Kirjoittaja mijummi » Ke Marras 24, 2010 08:03\nLaitan kaiken varalta spoileripalkkiin ettei tule lipsahduksia ( misa aiheesta jatkan yhä )\nMisa on oikeastaan aika ristiriitainen hahmo. Hän tekee todella tymästi monta kertaa, mutta silti onnistuu selvittämään Lightin henkilöllisyyden. Toki siinä auttaa se että Light suostuu näyttäytymään misalle, ja koska misallakin on Death note ja shihigami, ja varsinkin silmät auttoivat häntä paikallistamaan lightin väkijoukosta. Eli loppupeleissä Misan ei ollut hirvittävän vaikea tätä selvittää.\nViimeksi muokannut mijummi, Ke Marras 24, 2010 08:04. Yhteensä muokattu 1 kertaa.\nViesti Kirjoittaja NuttyNuti » Ke Marras 24, 2010 22:52\nHummm, jotta tämä keskustelu ei menisi pelkästään Misan puimiseksi, nostelen esille toisiakin hahmoja. Otetaan tällä kertaa niitä yliarvostettuja.\nEn ole koskaan käsittänyt, miksi Naruto-fandomissa Akatsukin jäsenet ovat niin maasta taivaisiin asti hehkutettuja. Okei, he edustavat\ntai siis edustivat ennen Madaraa\nthe ultimate pahaa, ja jotkut heistä ovat kyllä ihan siistin näköisiä ja kiinnostavilla voimilla varustettuja, mutta silti ei ummarra. Eihän Kisamekaan ole (minun mielestäniu) juurikaan vaikka Kankurouta hahmona kiinnostavampi tai komeampi (vahvempi kenties kyllä), mutta silti mokomalla tuntuu olevan isompi fanikerho. Tekeekö pahismaisuus automaattisesti cooliksi?\nViesti Kirjoittaja Azure » Su Marras 28, 2010 11:43\nNuttyNuti kirjoitti: En ole koskaan käsittänyt, miksi Naruto-fandomissa Akatsukin jäsenet ovat niin maasta taivaisiin asti hehkutettuja. ---Tekeekö pahismaisuus automaattisesti cooliksi?\nOlen miettinyt aivan samaa nähdessäni Akatsuki-fanitusta. Monet heistä ovat paitsi luonteeltaan tylsiä, myös ulkonäöltään kaikkea muuta kuin komeita, joten en ymmärrä mihin fanitus perustuu. Sama ilmiö esiintyy Kingdom Hearts II -pelien kohdalla: Organization XIII -porukalla on huima määrä faneja, vaikka harvalla heistä on edes minkäänlaista erottuvaa luonteenpiirrettä, joka tekisi heistä rakastettavia/ fanitettavia hahmoja (tosin heidän joukossaan on pari komistusta *köh köh* ). Ilmeisesti asia on kuitenkin juuri niin kuin sanoit, eli "pahismaisuus" on varma tapa olla cool.\nViesti Kirjoittaja BanaaniMiku » Su Marras 28, 2010 20:19\nItseäni ärsyttää sasuken ylistys narutosta, mikä siinä kiinnostaa niin hirveästi? Hänon vain äksy teini, jonka elämän ainoa taroitus on tappaa isoveljensä?? VOISIKO JOKU VALAISTA MINULLE ASIAA?\nViesti Kirjoittaja mijummi » Su Marras 28, 2010 20:34\nBanaaniMiku kirjoitti: Itseäni ärsyttää sasuken ylistys narutosta, mikä siinä kiinnostaa niin hirveästi? Hänon vain äksy teini, jonka elämän ainoa taroitus on tappaa isoveljensä?? VOISIKO JOKU VALAISTA MINULLE ASIAA?\nJos hahmo on hyvännäköinen pahis on kattaus koossa. Asiaa auttanee sekin että sasukew on suomen suosituimmasta sarjasta.\nViesti Kirjoittaja EpikFeil » Ma Marras 29, 2010 01:00\nOrganization XIII -porukalla on huima määrä faneja\nJoo mietin samaa. Pari niistä on kyllä ihan kivoja mut blergh. Sitten mietin kanssa, miksi Roxasia hehkutetaan niin paljon. Sillähän on yhtä mielenkiintoinen luonne kuin sinitarraklöntillä.\nSitten vielä Death Noten Matt. Aivan liian yliarvostettu. Siis okei, en itsekään sitä mitenkään vihaa, mutta miten parilla sivulla esiintyvä tylsä ja luonteeton röökimuija saa niin suuren fanikannan? Okei, koska se on yberhawt bishi, näköjään.\nYlihalveksituista hahmoista tulee mieleen Sakura. Mielestäni se on tosi mielenkiintoinen hahmo joka koke hyvin suurta hahmonkehitystä ainakin siihen asti mitä minä olen lukenut (osa 30). Sitä vihataan vaan koska se on tyttö eikä sitä voi käyttää hyväksi yaoissa. Bwääh.\nYksi kysymys tähän loppuun; minkä ihmeen takia kaikki ihkutetut "komeat" mieshahmot ei ole tippaakaan komeita? Vai onko mulla vaan outo maku..?\nViesti Kirjoittaja Chiharu » Ma Marras 29, 2010 16:20\n^ No jos Kakashi ei ole komea, niin täytyy sanoa että sulla on outo maku. : DDD Kakashi on yleensä se perus Narutoa katselevien ihmisten valitsema komistus. Sasukellakin on ihan kiva hiustyyli ja hahmo on tyypillinen kaunis emopoika, mutta en nyt sanoisi mitenkään superkomeaksi.\nYlihehkutetut ja yliarvostetut... Hmmm. Narutosta nuo tyypillisimmät tapaukset on ruodittu ja olen aivan samaa mieltä. Ylihehkutetuista tulee mieleen Hakuoukin Hijikata on ehkä vähän liikaakin yliarvostettu, koska en ole vieläkään tajunnut mikä kyseisessä hahmossa on niin erityistä. Sama pätee vähän Saitonkin kohdalla, mutta Saito on sentään hyvännäköinen minunkin kriteerieni mukaan. Molemmat ovat perus tummatukkaisia bishejä, joten voidaan kai sanoa, että yleensä tummatukkaisista synkeämmän puoleisista mieshahmoista tulee helposti yliarvostettuja.\nBleachissakin on yksi yliarvostettu hahmo: Hitsugaya. Kyseinen hahmo komeilee avatarissanikin, hups. Mutta hahmossa ei ole mitään suurempia kunnioitettavia ominaisuuksia, minkä vuoksi häntä voisi hehkuttaa, paitsi tietysti se, että kyseessä on syötävän suloinen pikkupoika, joka yrittää käyttäytyä aikuismaisesti. En edes tiedä miksi itse pidän hahmosta niin paljon, mutta kaipa se on se yleinen suloisuus joka vetoaa. XD\nAliarvostettuja. En nyt yhtäkkiä saa muuta mieleen kuin Bleachin Chadin, mutta hahmo totta tosiaan on hiukan liian mitäänsanomaton päähahmokaartiin. No jaa, taidan jättää yliarvostetut sikseen, en ainakaan tähän hätään keksi yhtään, enkä voi yhtyä Death Note -keskusteluunkaan kun en kerran ole kyseistä sarjaa seurannut kuin yhden jakson verran.\nViesti Kirjoittaja pöllödemoni » Ti Marras 30, 2010 21:04\nEn oikein käsitä että mikä Death Noten L:ssä on niin ihkua. Jos kerta huono ryhti, huono ruokavalio ja tummat silmänaluset ovat niin ihastuttavia ominaisuuksia, niin miksen minä ole Suomen tavoitelluin poikamiestyttö? Vai vetoaako Ällässä se sen epäinhimillinen älykkyys?\nJa mikä siinä Nearissa sitten kaikkia risoo niin hirveästi? Eihän se käyttäydy mitenkään ärsyttävästi yhdessäkään kohdassa.\nViesti Kirjoittaja Tounis » Ti Marras 30, 2010 21:15\npöllödemoni kirjoitti: Vai vetoaako Ällässä se sen epäinhimillinen älykkyys?\nSehän on yks saakelin robotti ilman mitään inhimillistä touchia D: aika vaikea tykätäkään.\nViesti Kirjoittaja Demmi » Ke Joulu 01, 2010 11:22\nAzure kirjoitti: Olen miettinyt aivan samaa nähdessäni Akatsuki-fanitusta. Monet heistä ovat paitsi luonteeltaan tylsiä, myös ulkonäöltään kaikkea muuta kuin komeita, joten en ymmärrä mihin fanitus perustuu. Sama ilmiö esiintyy Kingdom Hearts II -pelien kohdalla: Organization XIII -porukalla on huima määrä faneja\nSama täällä *nyökyttelyä* En seuraa Narutoa, mutta Akatsuki-viittoja liehuu jokaisessa conissa sankoin joukoin enkä ole oikein ymmärtänyt koko poppoon roolia sarjassa. Hehän eivät ilmeisesti ole se pääpaha? Organization XIII-fanitus perustuu varmasti KH-fanityttöjen eläväiseen mielikuvitukseen. Kun meillä on suuri joukko hyvännäköisiä miespahiksia (tai onhan siellä yksi nainenkin, mutta kuitenkin), voimme ilomielin alkaa parittaa heitä toisilleen ja yaoi-fanit kiittävät.\nUsein nämä hahmot, jotka aiheuttavat yliarvostusta tai -halveksuntaa, tuppaavat olemaan jonkun laajemman mittakaavan sarjan päähenkilökaartissa, niinkuin vaikka nämä Naruto-, Bleach ja Death Note-tapaukset. Mutta eikös heidän tarkoituksensakin juuri ole aiheuttaa kirjavia reaktioita fanikannassa? Ihmettelen sitä, jos joku marmattaa vaikka Sasuken olevan yliarvostettu, sillä hänhän on sarjan päähenkilöitä ja eikö ole ihan loogista että niillä päähenkilöillä on myös eniten faneja ja toisaalta myös vihollisia? Itselle ei nyt tähän hätään tule mitään yli- tai aliarvostettuja hahmoja sen kummemmin mieleen, mutta pidän tästä aiheesta, hyvä että ketju tuli aloitetuksi.\nViesti Kirjoittaja EpikFeil » Ke Joulu 01, 2010 23:19\nNo jos Kakashi ei ole komea, niin täytyy sanoa että sulla on outo maku. : DDD\nNo... En voi vastaankaan väittää. On se nääs komea tapaus.\nIhmettelen sitä, jos joku marmattaa vaikka Sasuken olevan yliarvostettu, sillä hänhän on sarjan päähenkilöitä ja eikö ole ihan loogista että niillä päähenkilöillä on myös eniten faneja ja toisaalta myös vihollisia?\nTuo on kyllä hyvä pointti. Mutta toisaalta, jos päähenkilönä nyt sattuu olemaan joku äärettömän tylsä tyyppi, hahmon ei mielestäni pitäisi kirvoittaa kovinkaan kummoisia reaktioita (Sasuke ei kai ole tylsä, mut no).\nJa sitten muuten, lasketaanko vocaloidit animehahmoiksi? No, ei kai, mutta onhan täällä toisaalta pelihahmojakin tullut esille... Joka tapauksessa. Mielestäni etenkin Hatsune Miku on aivan liian yliarvostettu. Itse en näe mitään erityisen hienoa erittäin "moessa" (niin, asiasta voidaan olla montaa mieltä...) tytössä joka kimittää. Saa nyt lyödä paistinpannulla.\nViesti Kirjoittaja NuttyNuti » Ke Joulu 01, 2010 23:36\n^ Minun puolestani vocaloiditkin voidaan ottaa keskusteluun mukaan.\nMinulla hypähtelee kulmakarva, kun joku sanoo pitävänsä Mikusta/mistä tahansa vocaloidista hahmona. Siis HAHMONA. Hum? Eivät vocaloidit ole varsinaisesti kunnollisia hahmoja, niillä on vain ulkonäkö ja ääni mutta ei luonnetta, tai siis persoonaa! Ne ovat vain ääni ja kuori, ja persoona vaihtelee lauluittain! Mikukin on ollut lauluissaan sekä iloa puhkuva hihhuli että sekopäinen massamurhaaja. Miten joku voi pitää pitää jotain median tuotosta varsinaisena hahmona, jos sen persoona on yhtä vaihteleva kuin matikanyhtälöiden muuttuja x? Myönnän kyllä itse, että ulkonäkö on melko merkittävä tekijä suosikkihahmon valinnassa, mutta kun vocaloideilla on vain ulkonäkö ja ääni...\n...poikkeuksena tosin lie Vocaloid-manga, sellainenkin on kait ollut ja siinä kai vocaloidit ovat saaneet persoonaa, mutta useimmathan tuntevat laulelevat vocaloidit Youtuben kautta.\npöllödemoni kirjoitti: En oikein käsitä että mikä Death Noten L:ssä on niin ihkua. Jos kerta huono ryhti, huono ruokavalio ja tummat silmänaluset ovat niin ihastuttavia ominaisuuksia, niin miksen minä ole Suomen tavoitelluin poikamiestyttö? Vai vetoaako Ällässä se sen epäinhimillinen älykkyys?\nItseäni vetoaa L:ssä se, että hänen ulkoinen olemuksensa ja käytöksensä ovat suuressa ristiriidassa hänen roolinsa (maailmankuulu superetsivä) kanssa. Sanoohan Lightkin, että kukaan ei olettaisi L-nimen takana lymyilevän etsivän olevan oikean L:n näköinen olento. Ristiriita on yhtä aikaa mielenkiintoista että huvittavaa, L siis kiinnittää huomiota. Lisäksi hänellä on kirjava kattaus erilaisia omituisia tapoja, jotka lisäävät mielenkiintomomenttia entisestään, ja hänen pienet rituaalinsa taustalla (peukalonkynnen pureskelu, kakun mässyttäminen, sokeripalojen pinoaminen) tuovat vähän samanlaista taustashow'ta kuin Pikku Apulainen Pelle Peloton -sarjakuvissa.\nEn siis sano, että L on mikään komistus tai unelmapoikaystäväkandinaatti, mutta mielestäni hän on mielenkiintoinen hahmo. Pidänhän minä Prinsessan ja sammakon Prinssi Naveenistakin hahmona, vaikka tosiasiassa en takuulla sietäisi senkaltaista ihmistä. Vastaava peli saman leffan Varjomiehessä, AvatarTLA:n Azulassa ja semmotteisissa.\nEn itse inhoa Nearia (tai Melloa), itse asiassa tuo duo on mielestäni parempi ratkaisu L:n seuraajiksi kuin yksi ainut jatkaja. Luullakseni Nearissa (ja Mellossa) riepoo DN-fandomissa se, että koska he ovat L:n seuraajia, jotkut L:n faneista kokevat nämä helposti L:n "halpiskopioiksi". Onhan heistä molemmilla paljon samoja piirteitä kuin L:llä. Near itse on ilmeisesti joutunut vielä pahemmin fanien hampaisiin, koska hän ei ole niin komia (?) tai kapinallinen kuin Mello. Itsellenikin kyllä tuli vähän "höh"-olo, kun Near ja Mello astuivat kehiin, mutta olisivat DN:n tekijät voineet pahemminkin asian tehdä. Kilpailevat seuraajat oli itse asiassa hyvä vaihtoehto juonen kannalta.


Lumoan pellavatoppi | lumoan\nSuvi on kaunis pellavatoppi joka on yksinkertaisen muotokielensä ansiosta helppo yhdistää miltei minkä tahansa alaosan kanssa. Pellava on materiaalina huoleton ja hengittävä, siksi täydellinen kesän helteisiin!\nPellava on samanaikaisesti tyylikäs sekä rento materiaali, johon ei voi olla rakastumatta. Meleerauksen ansiosta kankaan pinta on kauniin sävykäs. Malli on tarkoituksellisesti väljä mitoitukseltaan. Jos haluat istuvamman topin, suosittelemme valitsemaan pienemmän koon kuin yleensä.\nPituus olan korkeimmasta kohdasta mitattuna: XS 60, S 61, M 62, L 63, XL 64


Huomautus- ja perintäpalvelut – Procountor\nPäivitetty 02. kesäk. 2022, 08.49\nProcountorista voidaan lähettää erääntyneiden myyntilaskujen toimeksiannot automaattisesti Ropo Capitalin, Svea Ekonomin tai Visma Duetto Oy:n huomautus- ja perintäpalveluun. Tällä sivulla kerrotaan lyhyt katsaus Procountorin yhteistyökumppaneiden perintäpalveluista.\nHuomautus- ja perintäpalvelut Ropo Capital\nRopo Capital muistutus- ja perintäpalvelu on Procountorin yhteistyökumppanin Ropo Capitalin tarjoama palvelu huomautusten lähettämiseen. Maksumuistutuksen jälkeen edelleen maksamattomat laskut voidaan siirtää eteenpäin perintäpalvelulle.\nRopo Capitalin tarjoamien palveluiden lisätiedot ja hinnat löytyvät huomautus- ja perintäpalvelusta Ropo Capitalin kotisivuilta.\nProcountor ei veloita erikseen huomautus- ja perintäpalveluun siirrosta.\nLaskuaineiston siirto huomautus- ja perintäpalveluun\nLaskuaineiston siirto Ropo Capitalin palveluun tapahtuu käyttämällä Procountorin Maksumuistutus-toimintoa. Tämän jälkeen siirretyt laskut toimitetaan automaattisesti yhteistyökumppanin palvelimelle.\nTarkemmat ohjeet myyntilaskujen perintään siirrosta löydät täältä.\nLähettäessäsi huomautus- tai perintätoimeksiantoja ensimmäistä kertaa, saat sähköpostiisi tilinavauslomakkeen, jonka täyttämällä ja palauttamalla luodaan tunnukset Ropo 24 -palveluun. Ropo Capital on teihin tämän jälkeen yhteydessä.\nRopo Capital auttaa mielellään Ropo 24 -verkkopalvelun käytössä, sekä vastaa toimeksiantoihin liittyvissä kysymyksissä, kun ne on siirretty perintäpalvelun käsiteltäviksi.\nYhteystiedot löydät Ropo Capitalin verkkosivuilta.\nRopo Capital tilittää toimeksiantoihin tulleet rahasuoritukset viitteellisinä, jolloin suoritukset kohdistuvat automaattisesti viitteen avulla Procountorissa olevaan reskontraan.\nViivästyskorkojen ja kulujen tilitykset on mahdollista valita joko viitteellisenä tai ilman viitettä.\nViivästyskorkojen ja kulujen tiliöinnit voidaan automatisoida käyttäen tiliotteiden tai viitteiden oletustiliöintejä.\nMikäli maksamattomana oleviin myyntilaskuihin, jotka on lähetetty jo perintään, kohdistuu maksutapahtumia Procountorissa, lähetetään suorituksista tieto automaattisesti Ropo Capitalille.\nHuomautus- ja perintäpalvelut Svea Ekonomi\nSvea-muistutus ja perintäpalvelu on Procountorin yhteistyökumppanin Svea Ekonomin tarjoama palvelu huomautusten lähettämiseen. Huomautuksen jälkeen edelleen maksamattomat laskut siirtyvät vapaaehtoiseen perintään.\nLisätietoja huomautus- ja perintäpalvelusta ja sen hinnoista Svea Ekonomin kotisivuilta.\nSvea-perintäpalvelun tarkempi prosessikuvaus löytyy tästä PDF muodossa.\nLaskuaineiston siirto Svea Ekonomin palveluun tapahtuu käyttämällä Procountorin Maksumuistutus-toimintoa.\nSiirretyt laskutiedot toimitetaan automaattisesti Svea Ekonomin palvelimelle.\nJos lähetät huomautustoimeksiantoja ensimmäistä kertaa, saat sähköpostiisi linkin, jolla pääset rekisteröitymään Svea Ekonomin palveluiden käyttäjäksi sekä hyväksymään palvelun hinnoittelun ja vahvistamaan toimeksiantosi.\nSvea Ekonomi tilittää toimeksiantoihin tulleet rahasuoritukset viitteellisinä, jolloin suoritukset kohdistuvat automaattisesti viitteen avulla Procountorissa olevaan reskontraan.\nViivästyskorot ja kulut tilitetään viitteettä viestillä ”korot ja kulut”.\nMikäli maksamattomana oleviin myyntilaskuihin, jotka on lähetetty jo perintään, kohdistuu maksutapahtumia Procountorissa, lähetetään suorituksista tieto automaattisesti Svea Ekonomille.\nSvea haluaa, että huomautus- tai perintpalvelun ohisuoritusaineisto ei sisällä maksutapahtumia, jotka ovat tyypiltään luottotappioita. Svea ei myöskään halua mukaan mitään negatiivisia arvoa, vain laskulle tulevia todellisia suorituksia.\nJos myyntilaskulle lisätään maksettu muualla -maksutapahtuma maksutavalla Luottotappio, tai maksutapahtuma on negatiivinen, tällaisesta suorituksesta ei näinollen lähde tietoa automaattisesti Svea Ekonomille Procountorista.\nMaksettu muualla -maksutapahtuman tyypin voi valita uutta maksutapahtumaa lisättäessä laskun Erikoistilanteet-näkymältä Lisää maksutapahtuma -ikkunassa.\nHuomautus- ja perintäpalvelut Visma Duetto Oy\nDuettoForte-huomautuspalvelu ja DuettoPro perintäpalvelu ovat Procountorin yhteistyökumppanin Visma Duetto Oy:n tarjoamia palveluita huomautusten lähettämiseen ja laskujen perimiseen. Huomautuksen jälkeen edelleen maksamattomat laskut siirtyvät vapaaehtoiseen perintään.\nLisätietoja huomautus- ja perintäpalvelusta ja sen hinnoista Visma Duetto Oy:n kotisivuilta.\nDuetto huomautuspalvelun tarkempi prosessikuvaus löytyy tästä PDF muodossa.\nLaskuaineiston siirto Visma Duetto Oy:n palveluun tapahtuu käyttämällä Procountorin Maksumuistutus-toimintoa.\nSiirretyt laskutiedot toimitetaan automaattisesti Visma Duetto Oy:n palvelimelle.\nJos lähetät ensimmäistä kertaa toimeksiantoja Visma Duetto Oy:lle, saat sähköpostitse linkin, jolla pääset rekisteröitymään heidän palveluidensa käyttäjäksi sekä vahvistamaan toimeksiannon.\nVisma Duetto Oy tilittää toimeksiantoihin tulleet rahasuoritukset viitteellisinä, jolloin suoritukset kohdistuvat automaattisesti viitteen avulla Procountorissa olevaan reskontraan.\nMikäli maksamattomana oleviin myyntilaskuihin, jotka on lähetetty jo perintään, kohdistuu maksutapahtumia Procountorissa, lähetetään suorituksista tieto automaattisesti Visma Duetto Oy:lle.\nHuomioitavaa on, että myös silloin, jos lasku merkitään luottotappioksi, tehdään laskulle maksutapahtuma, eli manuaalinen Maksettu muualla -maksumerkintä. Visma Duetto on esittänyt toiveen, että luottotappiomerkinnät ja oikeat ohisuoritukset eroteltaisiin toisistaan. Vaikuttaa siltä, että Visman päässä tähän riittää se, että maksumerkinnällä on erilainen maksutyyppi:\nJos maksutapahtuman tyypiksi on valittu joku seuraavista: tilisiirto muualla, käteinen, tiliote, maksukortti, muu maksutapa, tai viitemaksu niin sitten ohisuoritusaineistolle menee tieto maksutyypistä "MS" (=maksusuoritus) ja jos on joku muu maksutapahtuman tyyppi, niin sitten aineistolle menee tieto maksutyypistä "MT" (=Muu tapahtuma). Esimerkiksi jos maksutapahtuman tyypiksi valitaan luottotappio, kuittaus tai korjaus, menee aineistolle tieto maksutyypistä "MT", joka ilmeisesti Visman päässä tulkitaan luottotappiokirjaukseksi.


Niinistö Makaroville: Väärä analyysi\nTorstai 7.6.2012 klo 10.03 (päivitetty klo 17.08)\nPresidentti Sauli Niinistö tapasi kohauttaneita lausuntoja antaneen Nikolai Makarov.\nPitäisikö Suomen tehdä puolustusyhteistyötä Venäjän kanssa?\nNiinistön vaihteleva päivä: Makarov-kokouksesta Lennun kanssa ulos\nNiinistölle kehut Venäjä-osaajilta\nNiinistön mukaan Venäjän asevoimien komentaja Nikolai Makarov teki tiistaisessa puheessaan väärän analyysin Suomen suhteesta Natoon. Hän muistutti aamulla Makaroville, että väärä analyysi johtaa väärään johtopäätökseen.\nMakarov sanoi, että Suomen osallistuminen Naton sotaharjoituksiin voisi aiheuttaa sotilaallisen vaaran Venäjän turvallisuudelle. Hän paheksui myös sotaharjoituksia Itä-Suomessa.